Najib, Mohd. Irwan gagal permohonan lepas tanpa bebas
Oleh NUZULSHAM SHAMSUDDIN

3 Mac 2022, 3:48 pm
KUALA LUMPUR – Datuk Seri Najib Tun Razak dan bekas Ketua Setiausaha Perbendaharaan, Tan Sri Mohd. Irwan Serigar Abdullah gagal dalam permohonannya supaya dilepas tanpa dibebaskan daripada  enam pertuduhan pecah amanah berjumlah RM6.6 bilion.
Hakim Datuk Muhammad Jamil Hussin memutuskan demikian selepas menolak permohonan Najib dan Mohd. Irwan untuk melepas tanpa dibebaskan daripada pertuduhan itu.
Dalam penghakimannya, hakim itu berkata mahkamah memutuskan menolak permohonan itu selepas menimbangkan hujahan peguam bela kedua-dua tertuduh dan hujahan pihak pendakwaan.
“Permohonan untuk dilepas tanpa dibebaskan hanya boleh dibenarkan jika pendakwaan tidak berhasrat meneruskan pendakwaan. Dalam kes ini, pihak pendakwaan bersedia dengan kes mereka…Hari ini cuma untuk pengurusan kes sahaja dan tarikh perbicaraan belum ditetapkan,” katanya.
Muhammad Jamil berkata, pendakwaan dalam kes itu bersedia dengan pertuduhan, bagaimanapun hanya tarikh perbicaraan belum ditetapkan oleh mahkamah.
Hakim itu menjelaskan, tarikh perbicaraan sebelum ini sudah ditetapkan selama 32 hari sekitar September dan Oktober 2021, bagaimanapun dilapangkan atas permohonan pendakwaan yang tidak dibantah oleh peguam bela.

Hari ini Najib dan Mohd. Irwan membuat permohonan supaya dilepas tanpa dibebaskan dengan alasan pertuduhan yang dipertuduhkan ke atas mereka sudah tergantung terhadap mereka selama tiga tahun setengah tanpa sebarang perbicaraan.
Sementara itu, Timbalan Pendakwa Raya, Muhammad Saifuddin Hashim Musaimi memaklumkan kepada mahkamah bahawa pendakwaan akan memanggil di antara 60 hingga 70 saksi untuk memberikan keterangan.
Sehubungan itu Muhammad Jamil menetapkan pada 1 hingga 4 April dan 8 hingga 11 April dan sepanjang Mei tahun depan bagi tarikh perbicaraan.
Pada masa sama, hakim itu juga memerintahkan pendakwaan menyerahkan senarai saksi dan dokumen berkaitan kes kepada peguam bela dua minggu sebelum perbicaraan bermula.
Dalam prosiding itu peguam Wan Aizuddin Wan Mohammed yang mewakili Najib berhujah, walaupun selepas didakwa empat tahun lalu, kes terhadap anak guamnya masih tergantung dengan perbicaraan belum lagi bermula.
Beliau berkata, pada masa sama proses penyerahan dokumen yang diminta pihaknya daripada pendakwaa n mengikut peruntukan Seksyen 51A Kanun Acara Jenayah (KAJ) belum lagi selesai.
Pada 25 Oktober 2018, Najib, 68, dan Mohd. Irwan Serigar, 64, mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC).
Najib dan Mohd Irwan Serigar dituduh melakukan kesemua kesalahan itu di Kompleks Kementerian Kewangan di Putrajaya antara 21 Disember 2016 dan 18 Disember 2017.
Mereka didakwa mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.KOSMO! ONLINE


Pengunjung teruja nikmati fenomena air surut penuh di Pantai Tanjung Rhu
Oleh NUR AMALINA AZMAN

3 Mac 2022, 2:56 pm
LANGKAWI – Kira-kira 300 pengunjung mengambil peluang berjalan di atas beting pasir sepanjang kira-kira 600 meter dari Pantai Tanjung Rhu di sini hingga ke tengah laut susulan fenomena air surut penuh pada pagi ini.
Kewujudan beting pasir sehingga ke Pulau Kelam Baya itu menampakkan laut seolah-olah terbelah dua dengan banyak hidupan laut seperti tapak sulaiman, sotong kurita dan pelbagai jenis siput terdampar di laluan tersebut.
Ia merupakan fenomena tahunan yang berlaku selama kira-kira sejam sebelum air pasang semula.
Menurut seorang pemandu pelancong alam semula jadi, Zoher Mustan, 57, air surut bermula pukul 7 pagi tadi dan paras air laut mula meningkat kira-kira sejam kemudian.
“Pengunjung dapat berjalan kaki di atas beting pasir sepanjang kira-kira 600 meter sehingga Pulau Kelam Baya dan ia merupakan pengalaman yang sangat menarik.
“Biasanya saya akan berpesan kepada pengunjung untuk tidak menyentuh atau membawa balik hidupan laut yang ditemui supaya tidak mengganggu kitaran alam semula jadi,” katanya ketika ditemui di sini hari ini. – KOSMO! ONLINE


Rasuah sindiket bitcoin kepada TNB, pengarah syarikat direman 4 hari
Oleh NUZULSHAM SHAMSUDDIN

3 Mac 2022, 3:44 pm
KUALA LUMPUR  – Seorang pengarah sebuah syarikat pendawaian direman empat hari di Mahkamah Majistret di sini hari ini bagi membantu siasatan berhubung dakwaan rasuah sindiket melombong bitcoin kepada pekerja Tenaga Nasional Bhd. (TNB)
Perintah reman itu dikeluarkan oleh Majistret Nur Farahain Roslan terhadap suspek berusia 33 tahun bermula hari ini hingga Ahad selepas membenarkan permohonan reman yang dikemukakan oleh Suruhanjaya Pencegahan Rasuah Malaysia (SPRM) Kuala Lumpur.
Menurut sumber, suspek yang berusia 33 tahun itu ditahan di Pejabat SPRM Kuala Lumpur di sini  semalam bagi membantu siasatan mengikut Seksyen 16 (b)(A) Akta SPRM 2009.
Kelmarin media melaporkan Suruhanjaya SPRM sudah menahan 18 individu bagi membantu siasatan kes suapan rasuah oleh sindiket bitcoin kepada pekerja Tenaga Nasional Bhd. (TNB) menerusi Ops Power, baru-baru ini.
Ketua Pesuruhjayanya, Tan Sri Azam Baki berkata, berkata, kesemua suspek lelaki berusia 30 hingga 60 tahun itu adalah warga tempatan dan salah seorang mereka termasuk dalang sindiket berkenaan.
Menurut Azam, siasatan mendapati, suspek dipercayai menawarkan wang rasuah antara RM3,000 hingga RM300,000 kepada pekerja TNB supaya tidak diambil tindakan sebarang tindakan dan membocorkan maklumat operasi.

Dalam operasi itu, SPRM turut merampas wang rasuah berjumlah RM2.37 juta membabitkan 998 premis melombong bitcoin selain wang tunai RM281,180 daripada kesemua suspek yang ditahan selain membekukan aset berjumlah RM4.47 juta aset membabitkan 97 individu, 29 syarikat dan 126 akaun bank selain menyita 1,157 mesin bitcoin bernilai RM2.34 juta.
“Sitaan turut membabitkan nilai e-wallet berjumlah RM82,000 dan wang kripto bernilai USD 25,893.46 selain lima buah kereta mewah jenis BMW, Honda Accord, Toyota Vellfire, Ford Ranger dan Audi,” katanya.
Azam berkata, pihaknya berjaya mengesan 998 premis melombong bitcoin di seluruh negara yang dikesan mencuri bekalan elektrik dengan cara menggunakan alat khas bagi mengurangkan jumlah penggunaan elektrik bulanan.
Menurutnya, data TNB mendedahkan kecurian elektrik hasil daripada perlombongan bitcoin ini menyebabkan TNB kerugian sehingga RM2.3 bilion bagi tempoh 2018 hingga 2021. -KOSMO! ONLINE


PRN Johor : Ikrar Integriti bukti calon PN bebas rasuah, salah guna kuasa
Oleh AHMAD SHAHERMAN SHAMSURI

3 Mac 2022, 3:16 pm
KULAI – Ikrar Aku Janji Integriti yang dilafazkan kesemua 56 calon Perikatan Nasional (PN) membuktikan kesemua mereka bebas dari sebarang unsur rasuah, salah guna kuasa dan penyelewangan.
Pengerusi PN, Tan Sri Muhyiddin Yassin berkata, ikrar itu juga adalah komitmen PN dalam mewujudkan sebuah pentadbiran kerajaan yang berintegriti.
Beliau berkata, banyak kerosakan yang telah berlaku dalam negara apabila integriti tidak menjadi pegangan mereka yang diamanahkan untuk memimpin negara.
“Jenayah rasuah dan pecah amanah berlaku dalam skala yang besar apabila pemimpin tidak berintegriti dan tidak beramanah.
“Berbilion wang rakyat dan aset negara lesap begitu sahaja dan institusi negara rosak dirompak oleh pemimpin yang tidak amanah,”katanya.
Beliau berkata demikian pada Majlis Ikrar dan Tandatangan Aku Janji Integriti Calon Perikatan Nasional Pilihan Raya Negeri (PRN) Johor 2022 di sini hari ini.

Turut hadir Timbalan Pengerusi PN, Ahmad Faizal Uzumu dan Presiden Gerakan, Datuk Dominic Lau Hoe Chai.
Mengulas lanjut, Muhyiddin berkata, dengan hutang yang ditinggalkan pemimipin terdahulu (kira-kira RM21 billion), banyak projek-projek pembangunan yang boleh dibina untuk rakyat antaranya sekolah, hospital jalan raya dan lain-lain.
“Lebih banyak bantuan prihatin, biasiswa dan subsidi yang boleh disediakan kepada golongan yang memerlukan.
“Tetapi kerana pemimpin tidak berintegriti, tidak beramanah, puluhan billion wang negara hilang begitu sahaja dan rakyat terpaksa menanggung beban hutang yang ditinggalkan,”ujarnya.-KOSMO! ONLINE


5,000 pelajar asnaf terima tablet, data internet selama setahun
Oleh HARRITH HISHAM

3 Mac 2022, 3:30 pm
KUALA LUMPUR – Seramai 5,000 pelajar asnaf di sini menerima sumbangan sebuah tablet serta pakej data internet selama setahun dengan peruntukkan sebanyak RM9.3 juta daripada Majlis Agama Wilayah Persekutuan (MAIWP).
Menteri di Jabatan Perdana Menteri (Hal Ehwal Agama), Datuk Idris Ahmad berkata, antara fokus MAIWP adalah memastikan keutamaan diberikan kepada golongan miskin dalam apa jua keadaan sekalipun.
“Saya sedar bahawa terdapat kekangan dalam pembelajaran dalam talian kerana tidak semua pelajar mempunyai akses internet. Ramai juga daripada golongan asnaf yang tidak memiliki peranti yang sesuai.
“Jadi kita harap dengan bantuan ini, ia dapat memberikan kemudahan kepada pelajar-pelajar yang tinggal di sini,” katanya ketika berucap pada Majlis Sumbangan Tablet kepada Pelajar dan Bantuan Wi-Fi, MAIWP di Surat Jumaat At-Taqwa, di sini hari ini.
Sementara itu, katanya, MAIWP juga memperuntukkan sebanyak RM600,000 bagi pemasangan Wi-Fi di 10 kawasan (Pogram Perumahan Rakyat) PPR termasuk masjid dan surau.
“Dengan usaha ini, semua pelajar mampu mendapatkan capaian internet walau di mana sahaja mereka berada,” ujarnya.

Tambah Idris, MAIWP turut menyasarkan seramai 2,000 asnaf dapat dikeluarkan daripada kategori tersebut tahun ini dengan penyediaan peluang pekerjaan dan pendidikan. – KOSMO! ONLINE


Penyanyi metal jual kasut batik
Oleh MUHAMMAD IKHWAN IDERIS

3 Mac 2022, 2:58 pm
PETALING JAYA – Kemakmuran ekonomi dan kepelbagaian budaya Keluarga Malaysia memberi inspirasi kepada seorang penyanyi metal, Ramzee Abd. Hamid untuk menceburi bidang perniagaan dengan menjual kasut bermotifkan batik.
Vokalis bank Sil Khannaz berusia 53 tahun ini menawarkan kasut sarung/sneakers berjenama Hailey, iaitu sebuah jenama tempatan yang membawa visi untuk menerapkan warisan seni dan budaya Borneo dalam bentuk lebih moden, terutamanya dalam pemakaian generasi baharu.
Menurut Ramzee, produk sulung jenama yang diasaskan pada Januari 2022 itu ialah Siri Lagenda Sarawak Sneakers, yang kini turut dipamerkan sempena Hari Kraf Kebangsaan sehingga 7 Mac ini di Kompleks Kraf Kuala Lumpur.
Ramzee menceburi bidang perniagaan didorong minat dalam seni seni batik cetak dan kraf tempatan.
Jelasnya, koleksi berkenaan yang menampilkan lima siri kasut dihasilkan menggunakan material tulen dari kain batik blok/cetak yang ditempah daripada seorang pengusaha batik Sarawak yang berpangkalan di Kuching.
“Antara yang ditawarkan ialah siri Rentap yang mengetengahkan corak bermotifkan Orang Ulu, Sharif Masahor yang menampilkan batik Sarawak bermotif Pua Kumbu serta Kanang, yang memperlihatkan corak batik Sarawak bermotif Orang Ulu.
“Terdapat juga siri yang sesuai dikenakan kaum Hawa dengan menggunakan warna lebih feminin, iaitu Puteri Santubung yang menampilkan corak batik Sarawak bermotif Orang Ulu, manakala siri Puteri Sejinjang menampilkan corak batik Sarawak Pua Kumbu,” katanya kepada pemberita baru-baru ini.

Siri Lagenda Sarawak Sneakers juga sesuai digayakan oleh kaum wanita.
Ramzee menambah, kesemua siri kasut berkenaan sedia dijual di pasaran pada harga antara RM169 dan RM179 sepasang, termasuk kos penghantaran.
“Pelanggan yang hadir membeli di kaunter jualan kami di Kompleks Kraf Malaysia pula akan menerima potongan harga sebanyak RM30,” ujarnya. – KOSMO! ONLINE


350,000 penerima Sinovac warga emas belum ambil dos penggalak
Oleh ZULKIFLI MANZOR

3 Mac 2022, 3:20 pm
SERDANG – Seramai 350,000 warga emas yang yang telah mengambil dos premier Sinovac masih belum menerima dos penggalak walaupun golongan itu paling berisiko berdepan kematian atau kesan buruk akibat jangkitan Covid-19 varian Omicron.
Menteri Kesihatan, Khairy Jamaluddin Abu Bakar berkata, golongan berisiko tinggi adalah golongan warga emas, tetapi terutama warga emas yang telah mengambil vaksin Sinovac yang belum menerima dos penggalak.
“Warga emas adalah golongan berisiko tinggi daripada segi kematian dan kesan buruk akibat jangkitan Covid-19. Sinovac juga adalah daripada semua vaksin yang ada keberkesanan yang sederhana berbanding Pfizer.
“Maka sangat penting untuk golongan 350,000 ini untuk mendapatkan dos penggalak,” katanya pada sidang media selepas Majlis Pelancaran Hari Pendengaran Sedunia 2022 Peringkat Kebangsaan di sini hari ini.
Khairy Jamaluddin berkata, gelombang Covid-19 varian Omicron dilihat tidak seganas varian Delta, tetapi bagi warga emas terutama yang ada komorbiditi ia bukan penyakit yang ringan untuk mereka.
Menurut beliau, varian Omicron masih penyakit yang boleh membawa kepada kematian dan kesan teruk terhadap mereka, maka amat penting mereka mengambil dos penggalak.

“Kalau ada warga emas menunjukkan apa sahaja gejala jangan tunggu. Bawa mereka segera kepada fasiliti kesihatan,” katanya. – KOSMO! ONLINE


8,570 warga IPT dapat bantuan
Oleh MOHD RASDAN AHMAD

3 Mac 2022, 3:52 pm
KUALA LUMPUR – Seramai 8,570 mangsa banjir yang melibatkan warga institut pengajian tinggi (IPT) yang terdiri daripada 7,264 pelajar dan 1,306 kakitangan Kementerian Pengajian Tinggi (KPT) akan mendapat bantuan yang sewajarya.
Menterinya, Datuk Seri Noraini Ahmad berkata, KPT telah mengambil beberapa tindakan awal bagi memantau dan menyelaras penyaluran bantuan kepada warga IPT yang terlibat.
“Antara usaha yang telah diambil adalah untuk mengaktifkan Bilik Gerakan KPT. Malah, KPT juga menyeru dan memastikan pihak Universiti Awam (UA) turut mengaktifkan Bilik Gerakan dan talian hotline di universiti masing-masing.
“Secara umumnya, operasi bantuan banjir KPT melibatkan tujuh negeri iaitu Selangor, Negeri Sembilan, Melaka, Kelantan, Pahang, Johor dan Sabah dengan kira-kira 76 buah daerah disantuni termasuk dua daerah angkat yang telah ditetapkan oleh pihak kerajaan kepada KPT iaitu Kuala Langat di Selangor dan Temerloh di Pahang,” katanya di Dewan Rakyat hari ini.
Beliau berkata demikian ketika menjawab soalan Datuk Seri Abdul Azeez Rahim (BN-Baling) yang ingin tahu apakah inisiatif dan bantuan Kementerian untuk membantu mahasiswa dan mahasiswi golongan B40 yang terkesan dengan musibah banjir baru-baru ini. -KOSMO! ONLINE


MOTAC terima 8,500 permohonan bakal jemaah umrah terjejas
Oleh MOHD RASDAN AHMAD

3 Mac 2022, 3:09 pm
KUALA LUMPUR – Terdapat 8,500 permohanan daripada 19,000 bakal jemaah umrah melalui Persatuan-Persatuan Industri Pelancongan yang terpaksa membatalkan ibadah itu bermula 8 Januari hingga 7 Februari 2022.
Menteri Pelancongan, Seni dan Budaya (MOTAC), Datuk Seri Nancy Shukri berkata, mereka merupakan bakal jemaah yang terpaksa menanggung kerugian kerana tidak boleh mendapatkan bayaran balik bagi sesetengah pembayaran yang telah dibuat.
“Bagaimanapun, saringan awal MOTAC mendapati jumlah itu adalah termasuk dengan permohonan berulang dan ada juga tidak memenuhi kriteria.
“Bilangan mereka yang dikenal pasti layak menerima bayaran sagu hati ini juga adalah lebih rendah, ini bermakna, jumlah mereka yang terkesan dari segi kewangan ekoran penangguhan sementara terbabit adalah minimum,” katanya di Dewan Rakyat hari ini.
Beliau berkata demikian ketika menjawab soalan tambahan Datuk Ahmad Nazlan Idris (BN-Jerantut) yang ingin tahu adakah semua bakal jemaah yang terjejas akan menerima wang ihsan daripada kerajaan.
Tambahnya, antara kriteria dan syarat pemberian bayaran saguhati tersebut adalah; jemaah menggunakan syarikat pengendali yang berlesen dengan MOTAC; tempoh penerbangan antara 8 Januari 2022 sehingga 7 Februari 2022; dan telah memiliki visa perjalanan. -KOSMO! ONLINE


Lebih 2,000 rakyat Ukraine terbunuh pada hari ketujuh pencerobohan Rusia
Oleh KOSMO!

3 Mac 2022, 3:21 pm
KIEV – Lebih 2,000 orang awam terbunuh setakat ini ketika pencerobohan Rusia ke atas Ukraine masuk hari ketujuh, lapor akhbar The Sun UK semalam.
Tentera Rusia telah mengepung sepenuhnya bandar Kherson dan Mariupol di selatan Ukraine, manakala bandar kedua di negara itu, Kharkiv terus diserang dengan sengit.
Bandar timur Ukraine itu, hanya 40.23 kilometer dari sempadan Rusia telah menyaksikan beberapa pertempuran paling berdarah ketika Moscow meningkatkan serangan dengan bertubi-tubi semalam.
Sementara itu, tentera Putin terus mara ke ibu kota Keiv walaupun harapan Presiden Vladimir Putin untuk mengambil alih negara itu dengan cepat telah musnah.
Datuk Bandar Kiev, Vitali Klitschko yang merupakan bekas juara dunia kejohanan tinju berkata, Rusia sedang mengumpulkan pasukannya lebih dekat ke bandar itu selepas konvoi kenderaan tentera sepanjang 64.37 kilometer memenuhi kawasan seluas 32.19 kilometer di barat laut ibu negara semalam.
Dalam satu kenyataan, perkhidmatan kecemasan Ukraine berkata bahawa lebih 2,000 rakyat terbunuh semasa pencerobohan Rusia yang bermula Rabu lalu, walaupun pengesahan bebas mengenai angka tersebut adalah mustahil.

Menurut pegawai, 21 kanak-kanak telah terbunuh dan 55 turut cedera sejak pencerobohan berlaku. – Agensi


Simpanan guru lebih RM233,000 lesap dikebas sindiket Macau Scam
Oleh ROHANA MOHD. NAWI

4 Mac 2022, 9:56 pm
TUMPAT – Seorang guru mengalami kerugian lebih RM233,000 selepas wang simpanan dalam tiga akaun banknya dikebas sindiket Macau Scam yang menyamar sebagai pegawai Lembaga Hasil Dalam Negeri (LHDN) dan polis, bulan lalu.
Dalam kejadian pada 4 Februari lalu, mangsa yang berusia 58 tahun itu menyedari wangnya hilang selepas berkongsi nombor kad pengenalan, nama, jenis bank, kata laluan akaun, nombor kad mesin pengeluaran wang automatik (ATM) dan tarikh luput kad bank kepada sindiket berkenaan.
Ketua Polis Daerah Tumpat, Superintendan Mohd. Azmir Damiri berkata, mangsa dipercayai menerima panggilan telefon daripada pegawai LHDN yang memaklumkan bahawa dia mempunyai tunggakan cukai selain ada individu menggunakan namanya untuk mendaftar syarikat.
Menurutnya, talian telefon itu kemudian disambungkan kepada seorang anggota polis kononnya berpangkat Inspektor di Ibu Pejabat Polis Kontinjen (IPK) Pahang yang memaklumkan bahawa mangsa terlibat dengan aktiviti pengubahan wang haram dan dadah malah waran tangkap akan dikeluarkan terhadapnya.
“Pada hari yang sama, mangsa telah menerima panggilan telefon daripada seorang lelaki kononnya dari Jabatan Jenayah Komersial IPK Pahang yang meminta wanita itu memuat turun dan mendaftar menerusi aplikasi Bank Negara.
“Tanpa berfikir panjang, mangsa berkongsi semua maklumat banknya di dalam aplikasi itu. Selain itu, suspek turut meminta mangsa supaya memindahkan wang dari sebuah akaun banknya ke akaun bank yang lain menerusi ATM dan secara dalam talian sebanyak RM70,000,” katanya.

Menurut Mohd. Azmir, selepas membuat transaksi itu, mangsa kemudian menerima satu lagi panggilan daripada pegawai LHDN pada Rabu lalu sebelum wanita tersebut mengesyaki dirinya telah ditipu.
Katanya, curiga dengan panggilan telefon itu, mangsa pergi ke mesin ATM sebuah bank kira-kira pukul 8 malam sebelum mendapati wang simpanannya sebanyak RM149,999 dan RM73,750 lagi yang disimpan dalam sebuah bank lain telah lesap.
Katanya, mangsa kemudian memaklumkan kepada kedua-dua bank itu supaya menyekat akaun terbabit selepas mendapati wang simpanannya dikebas sebanyak RM223,749.
Tambahnya, mangsa telah membuat laporan di Ibu Pejabat Polis Daerah Tumpat di sini semalam dan kes disiasat mengikut Seksyen 420 Kanun Keseksaan kerana menipu. – KOSMO! ONLINE


Tiga lelaki terkandas di Gunung Keriang
Oleh JAMLIAH ABDULLAH

4 Mac 2022, 9:38 pm
ALOR SETAR – Pasukan bomba sedang giat mengesan tiga lelaki yang terkandas di Gunung Keriang di sini hari ini.
Ketua Zon Kota Setar Jabatan Bomba dan Penyelamat Malaysia Kedah, Penguasa Kanan Bomba I Wan Mohd. Hamizi Wan Mohd. Zin berkata, pihaknya menerima maklumat berhubung kejadian pada pukul 4.59 petang tadi.
Katanya, ketiga-tiga mangsa yang mendaki gunung bersama sekumpulan rakan pada pukul 6 pagi tadi gagal turun pada petang tadi.
“Kita telah menggerakkan lapan anggota dengan bantuan polis dan malim gunung untuk mengesan mangsa.
“Malim gunung yang turut membantu dalam pencarian awal sebelum ketibaan bomba gagal mengesan ketiga-tiga mangsa,” ujarnya.
Tambahnya, mangsa masih boleh dihubungi menerusi panggilan telefon. – KOSMO! ONLINE


Isteri hampa suami obses main telefon bimbit hingga abaikan anak
Oleh Kosmo

4 Mac 2022, 10:00 pm
JAKARTA – Seorang wanita di  Indonesia mendedahkan rasa kecewa dengan sikap suaminya yang leka bermain telefon bimbit tanpa mempedulikan kebajikan anak dan rumah tangga mereka, lapor laman Berita Hits semalam.
Menerusi  hantaran yang dikongsikan di laman Twitter, wanita yang identitinya tidak didedahkan itu berkata, dia berasa ‘letih’ kerana perlu menguruskan rumah tangga berseorangan tanpa dibantu suaminya.
Menurut wanita itu, suaminya hanya asyik bermain telefon bimbit setiap hari dan tidak membantunya mendidik anak mereka.
 “Apabila pulang sahaja dari bekerja, dia terus bermain telefon bimbit dan tidak mengajak anak untuk bermain. Telefon bimbit, telefon bimbit, telefon bimbit,” demikian menurut perkongsian wanita tersebut.
Tambahnya, rasa kecewanya itu memuncak pada suatu hari apabila dia melempar telefon bimbit milik suaminya sehinggakan lelaki itu hampir menamparnya.
“Saya melempar telefon bimbitnya dan dia terus marah serta menghalau saya pulang ke rumah ibu bapa,” kata wanita itu.

Ekoran kejadian itu, wanita tersebut berkata, suaminya langsung enggan bercakap dan mempedulikan dia dan anaknya.
Perkongsian itu menjadi tular dengan ramai yang memberikan pelbagai pendapat.
“Seram betul alam rumah tangga. Semoga terus tabah. Pulang sahaja ke rumah ibu bapa dan bawa anak sekali,” kata seorang pengguna. – AGENSI


YBR salur bantuan pendidikan RM210,000 buat pelajar di Selangor
Oleh MOHD RIDZAUDDIN ROSLAN

4 Mac 2022, 9:28 pm
PETALING JAYA- Yayasan Bank Rakyat (YBR) menyediakan peruntukan bantuan pendidikan sebanyak RM210,000 yang akan memanfaatkan seramai 1,400 pelajar sekolah dan institusi pengajian tinggi sekitar Tanjung Karang, Sungai Besar dan Sabak Bernam di Selangor.
Menurut kenyataan akhbar dikeluarkan YBR, pemberian bantuan pendidikan itu dibuat sempena dengan pembukaan semula sesi persekolahan selain kemasukan pelajar semester baharu bagi peringkat pengajian tinggi.
Mohd. Imran (dua dari kanan) dan Widiawati (kanan sekali) ketika menyampaikan bantuan kepada penerima
“YBR memperuntukkan sebanyak RM110,000 kepada pelajar keluarga berpendapatan rendah
yang telah menerima tawaran kemasukan ke peringkat universiti, manakala RM100,000 lagi dikhususkan untuk murid memulakan sesi persekolahan baharu.
“Selain misi membantu pelajar daripada keluarga kurang berkemampuan terutamanya masyarakat luar bandar, pedalaman dan miskin bandar melanjutkan pengajian, inisiatif ini juga diharap meringankan beban ibu bapa yang terkesan akibat Covid-19,” katanya di sini tadi.
Jelas kenyataan itu lagi, program bantuan seperti itu dilihat mampu mengurangkan bebanan kewangan ditanggung ibu bapa dan pelajar sebelum mereka mendapat mana-mana dana untuk meneruskan pengajian sedia ada dan juga sesi persekolahan.
“Diharapkan inisiatif bantuan pendidikan ini menjadi pendorong kepada organisasi-organisasi lain untuk turut sama membantu dalam memberi bantuan tanpa mengira bentuk atau nilai sumbangan.

“Bantuan Awal Pengajian yang memberi fokus membantu pelajar kurang berkemampuan terutama B40 turut membuka peluang kepada mereka untuk melanjutkan pengajian ke peringkat yang lebih tinggi di negara ini,” jelasnya.
Terdahulu, penyampaian bantuan itu disempurnakan oleh Ahli Dewan Undangan Negeri (ADUN) Sungai Panjang, Datuk Mohd. Imran Tamrin serta dihadiri Ahli Lembaga Pemegang Amanah YBR, Widiawati Abudzar. -KOSMO! ONLINE


Lelaki kena saman polis ‘up status’ disiasat
Oleh ISKANDAR SHAH MOHAMED

4 Mac 2022, 9:49 pm
KUALA SELANGOR – Polis siasat kes seorang pemandu kereta yang membuat tohmahan ke atas anggota trafik selepas disaman di sekitar daerah ini, kelmarin.
Ketua Polis Daerah Kuala Selangor, Superintendan Ramli Kasa berkata, perkara itu dikesan pihaknya selepas tular di media sosial pada pukul 8.40 malam.
Tangkap layar hantaran yang dimuat naik pengguna tersebut
Katanya, ia memaparkan mesej rasa tidak berpuas hati individu itu dengan seorang anggota Bahagian Siasatan dan Penguatkuasaan Trafik (BSPT) Kuala Selangor.
“Anggota trafik itu mengeluarkan saman ke atas pemandu berkenaan atas kesalahan tidak memakai tali pinggang keledar.
“Kereta itu ditahan selepas ‘snap check’ (pemeriksaan) dijalankan di Jalan Kampung Hang Tuah, Bestari Jaya pukul 9.45 pagi, kelmarin,” katanya dalam kenyataan hari ini.
Jelas Ramli, pemeriksaan mendapati pemandu itu turut tidak membawa kad pengenalan dan lesen memandu.

“Tindakan saman atas kesalahan tidak memakai tali pinggang keledar adalah mengikut Kaedah-Kaedah Kereta Motor 1978 (Pindaan 2008),” katanya.
Tambah beliau, kes berkenaan disiasat mengikut Seksyen 500 Kanun Keseksaan iaitu fitnah.
“Selain itu, siasatan dijalankan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian,” ujarnya.
Justeru, beliau menasihatkan orang ramai supaya tidak sewenangnya mengeluarkan kenyataan berunsur khabar angin dan fitnah yang boleh menjejaskan kredibiliti Polis Diraja Malaysia (PDRM). -KOSMO!ONLINE


Jakim siasat sotong ring didakwa diperbuat daripada dubur babi
Oleh MOHD. HUSNI MOHD. NOOR

4 Mac 2022, 9:13 pm
PUTRAJAYA – Jabatan Kemajuan Islam Malaysia (Jakim) masih menyiasat isu tular di media sosial berhubung gambar gegelang sotong (sotong ring) yang didakwa diperbuat daripada dubur atau usus babi.
Timbalan Ketua Pengarahnya (Dasar), Datuk Hakimah Mohd. Yusoff berkata, pihaknya sedia maklum mengenai isu tular berkenaan dan sedang menyiasat lanjut.
Tangkap layar mesej tular yang mendakwa gegelang sotong diperbuat daripada dubur atau usus babi.
“Untuk makluman, perkara ini sedang dalam siasatan Jakim bersama beberapa Jabatan Agama Islam Negeri (JAIN) serta Kementerian Perdagangan Dan Hal Ehwal Pengguna (KPDNHEP),” katanya menerusi kenyataan akhbar hari ini.
Katanya, Jakim memohon semua pihak agar tidak membuat sebarang spekulasi yang boleh mengeruhkan lagi keadaan sehingga hasil siasatan dimaklumkan secara rasmi oleh pihak berkuasa berkenaan.
Sebelum ini, kecoh di media sosial susulan gambar tular mengenai gegelang sotong yang didakwa dihasilkan daripada bahagian babi.
Dakwa individu itu, produk berkenaan tidak dihasilkan menggunakan sotong sebenar, sebaliknya ia diperbuat daripada bahagian dubur khinzir. – KOSMO! ONLINE


Jeneral perang Rusia dibunuh penembak tepat di Ukraine
Oleh Kosmo

4 Mac 2022, 9:30 pm
KIEV – Seorang jeneral perang kanan  Rusia dilaporkan ditembak mati oleh penembak tepat Ukraine semasa pertempuran di lapangan terbang Hostomel Airfield yang terletak kira-kira 48.2 kilometer dari bandar raya Kiev, lapor akhbar The Sun semalam.
Mejar Jeneral Andrei Sukhovetsky merupakan pegawai paling kanan tentera Rusia yang terkorban sejak Presiden Vladimir Putin melancarkan serangan ke atas Ukraine pada 24 Februari lalu.
Kematiannya diumumkan oleh sebuah kumpulan veteran perang Rusia semalam serta rakan sepasukannya, Sergey Chipilyov di laman media sosial.
Sumber tentera turut mengesahkan bahawa beliau terbunuh akibat terkena tembakan penembak tepat.
Kematian Sukhovetsky dilaporkan berkemungkinan punca tentera Rusia gagal menawan lapangan terbang itu selain serangan terhadap Kiev dihentikan.
Sementara itu, Putin turut mengesahkan kematian Sukhovetsky selain Kremlin memberitahu bahawa seramai 498 askar Rusia telah terkorban dalam peperangan tersebut, manakala lebih 1,500 lagi cedera. – AGENSI


PR1MA sasar 4,479 unit kediaman untuk rakyat Johor
Oleh AHMAD SHAHERMAN SHAMSURI

4 Mac 2022, 9:22 pm
JOHOR BAHRU – Tiga lagi projek perumahan mampu milik untuk rakyat Johor ditawarkan oleh Perbadanan PR1MA Malaysia (PR1MA) dalam usaha membantu rakyat di negeri ini memiliki kediaman sendiri.
Menteri Perumahan dan Kerajaan Tempatan, Datuk Seri Reezal Merican Naina Merican berkata, tiga projek berkenaan membabitkan Residensi Kota Tinggi, Residensi Pelangi Indah, dan Residensi Larkin Indah.
Beliau berkata, bagi Residensi Larkin Indah sebanyak 1,174 unit akan disediakan dan pembinaanya berada pada tahap 90 peratus.
“Residensi Larkin Indah ini dijangka siap sepenuhnya pada akhir Mei tahun depan.
“Selain residensi ini (Residensi Larkin Indah) kita juga sedang laksanakan dua lagi projek iaitu Residensi Kota Tinggi dan Residensi Pelangi Indah,” katanya.
Beliau berkata demikian pada Majlis Penyerahan Surat Tawaran Pembeli Residensi Larkin Indah di sini hari ini.

Hadir menyempurnakan majlis itu adalah Perdana Menteri, Datuk Seri Ismail Sabri Yaakob, Menteri Besar Johor, Datuk Seri Hasni Mohammad dan Pengerusi PR1MA, Datuk Dr. Fathul Bari Mat Jahya.
Mengulas lanjut, Reezal Merican berkata, secara keseluruhannya, PR1MA akan menyediakan 4,479 unit kediaman untuk orang Johor.
Pada masa sama, beliau berkata, pihaknya juga telah menjalin kerjasama dengan Skim Jaminan Kredit Perumahan Berhad (SJKP), sebuah syarikat milik penuh Menteri Kewangan Diperbadankan bagi melaksanakan Skim Pinjaman Perumahan Inovatif PR1MA.
Menurut beliau, kerjasama itu adalah selari dengan Aspirasi Keluarga Malaysia serta Kempen Pemilikan Rumah, ‘Home Ownership Programme’ (HOPE) oleh KPKT.
“Sebagai permulaan, ia ditawarkan kepada pembeli kediaman Residensi Larkin Indah sebelum diperluaskan ke projek PR1MA di seluruh negara.
“SJKP ditubuhkan untuk memberikan sokongan kepada mereka yang tidak mempunyai dokumentasi lazim pinjaman perumahan antaranya slip gaji, penyata Kumpulan Wang Simpanan Pekerja (KWSP) dan sebagainya,”ujarnya.
Tambah Reezal Merican, melalui program SJKP, bakal peminjam akan mendapat pembiayaan lebih tinggi sehingga 100 peratus. – KOSMO! ONLINE


KL City, Selangor sama kuat
Oleh MOHD. FITRIE MUHAMAD

4 Mac 2022, 11:44 pm
KUALA LUMPUR – Derbi Lembah Klang berakhir dengan keputusan seimbang apabila Kuala Lumpur City dan Selangor terikat 3-3 pada aksi sulung Liga Super di Stadium Bola Sepak Kuala Lumpur, Cheras, sebentar tadi.
Selepas mempamerkan aksi dramatik, lebih 2,000 penonton di stadium pastinya puas menyaksikan adegan berbalas jaringan dan keputusan seri itu pastinya adil buat kedua-dua pasukan.
Aksi babak pertama berlangsung seimbang dengan kedua-dua pasukan saling berbalas serangan.
Minit ke-18, Hyuri Henrique membuka jaringan buat Selangor namun ia sekadar bertahan dua minit selepas Zhafri Yahya meledak gol penyamaan buat KL City.
Berselang tujuh minit kemudian, seorang lagi pemian import Red Giants, Herlison Caion kembali meletakkan pasukannya di depan tetapi KL City sekali lagi pamer kebangkitan dan minit ke-32 giliran Hadin Azman cipta nama selaku penjaring gol kedua buat tuan rumah.
Bersambung babak kedua, Selangor tampil agresif manakala KL City dilihat lebih menjurus kepada serangan balas.

Sebaliknya, minit ke-60, kegagalan pertahanan Selangor mengeluarkan bola dari kawasan bahaya dengan baik mengundang padah apabila Ryan Lambert menggegar gawang lawan buat kali ketiga.
Selepas Giancarlo Gallifuoco dilayangkan kad merah, minit ke-78, KL City terus dihimpit malang berganda apabila Caion sekali lagi pamer ketenangan untuk menyempurnakan penalti kedua sekali gus kembali mengikat kedudukan.
Di Stadium Likas, pendatang baharu Liga Super, Negeri Sembilan bermula langkah kanan apabila menewaskan Sabah 1-0.
Khair Jones muncul wira pelawat, meledak gol kemenangan pada minit ke-52.
Di Stadium Negeri, Kuching, gol tunggal Wanja Ronald Ngah pada minit ke-17 menghadiahkan tiga mata buat Kedah Darul Aman (KDA) dengan menewaskan Sarawak United 1-0. – KOSMO! ONLINE


Rakyat tiada slip gaji boleh beli rumah melalui SKJP – PM
Oleh AHMAD SHAHERMAN SHAMSURI

4 Mac 2022, 10:00 pm
JOHOR BAHRU- Syarikat Jaminan Kredit Perumahan Berhad (SJKP) memberi kemudahan kepada orang ramai yang mempunyai masalah pembiayaan untuk memiliki kediaman sendiri.
Perdana Menteri, Datuk Seri Ismail Sabri Yaakob berkata, syarikat milik penuh Kementerian Kewangan turut memberi jaminan kredit kepada pembeli terutamanya mereka yang mempunyai masalah slip gaji.
Beliau berkata, sebelum ini, pembeli yang tidak mempunyai slip gaji susah untuk membeli rumah kerana masalah pembiayaan.
“Bagaimanapun, selepas ini mereka yang tidak mempunyai slip gaji juga berpeluang membeli rumah kerana syarikat ini (SJKP) adalah memberi jaminan 100 peratus oleh kerajaan.
“Ini adalah usaha kerajaan dalam memastikan rakyat yang tidak mempunyai pekerjaan tetap dan slip gaji memiliki rumah sendiri. Ia juga selaras dengan aspirasi “1 Keluarga 1 Rumah” dapat direalisasikan,”katanya.
Beliau berkata demikian selepas mengadakan lawatan dan sesi penyerah kunci kepada pembeli di Residensi Larkin Indah di sini hari ini.

Turut hadir Menteri Besar Johor, Datuk Seri Ir. Hasni Mohammad, Menteri Perumahan dan Kerajaan Tempatan, Datuk Seri Reezal Merican Naina Merican dan Menteri Wilayah Persekutuan, Datuk Seri Shahidan Kassim.
Residensi Larkin Indah mempunyai 1,174 unit kediaman yang dilengkapi dengan pelbagai kemudahan seperti dewan serbaguna, pejabat pengurusan, tadika, taska, taman permainan dan kawalan keselamatan 24 jam.
Sehingga kini, sebanyak 337 unit residensi ini telah terjual dan sebanyak 642 unit lagi sudah ditempah pembeli. – KOSMO! ONLINE


Wanita tertipu sangka lori hantar minyak masak
Oleh KOSMO!

4 Mac 2022, 9:00 pm
JAKARTA – Sebuah video tular di media sosial Indonesia memaparkan senario beberapa wanita berlari ke kaunter di sebuah pasar mini untuk membeli minyak masak, lapor laman berita Suara.com.
Video yang dirakam oleh sistem televisyen litar tertutup (CCTV) itu dimuat naik oleh ke dalam akaun Instagram bernama @magelang_raya.
Menerusi rakaman video berkenaan, beberapa wanita dirakam sedang menunggu ketibaan bekalan minyak masak di luar sebuah pasar mini.
Kemudiannya, sebuah lori tiba di hadapan pasar mini tersebut. Kumpulan wanita berkenaan menyangka ia adalah lori penghantar bekalan minyak masak lalu berlari ke kaunter untuk beratur.
Sangkaan mereka meleset apabila lori berkenaan berhenti di sisi jalan di hadapan pasar mini berkenaan hanya untuk membuat pusingan U lalu beredar.
Muat naik yang dikongsikan itu mendapat perhatian netizen di ruangan komen.

“Nak gelak takut dosa,’’ tulis seorang netizen.
“Kesian emak-emak kerana bekalan minyak masak susah nak dapat dengan harga mahal,’’ komen netizen lain. – Agensi


NFT bendera Ukraine catat harga RM28 juta
Oleh Kosmo

4 Mac 2022, 8:00 pm
KIEV – Sehelai bendera Ukraine  dalam bentuk token digital tidak boleh ditiru atau ditukar ganti (NFT) dijual pada harga AS$6.75 juta (RM28.25 juta) sebagai usaha mengumpul dana untuk penduduk negara itu yang terjejas akibat  perang, lapor laman berita Wion News semalam.
Pemenang bidaan tersebut adalah bagi pihak sekumpulan 3,271 penderma menerusi sebuah perkhidmatan digelar PartyBid.
Lelongan anjuran inisiatif pengumpulan dana orang ramai, UkraineDAO itu diketuai oleh kumpulan seni dari Rusia, Pussy Riot dan studio NFT, Trippy Labs.
“Projek ini dianjurkan oleh Pussy Riot, Trippy Labs, PleasrDAO, CXIP dan beberapa aktivis kemanusiaan Ukraine.
“Organisasi-organisasi tersebut berusaha keras untuk berunding dengan kami bagi memastikan kami mempunyai tempat selamat untuk menyalurkan sumbangan ini kepada penduduk yang memerlukan,” demikian menurut laman web UkraineDAO. – AGENSI


‘Siapa ajar parkir kenderaan di laluan pejalan kaki’
Oleh KOSMO!

4 Mac 2022, 7:10 pm
PETALING JAYA – Tindakan individu meletakkan sebuah trak pikap jenis Mitsubishi Triton di laluan pejalan kaki telah menerima kecaman hebat daripada orang ramai.
Menerusi perkongsian gambar yang dimuat naik oleh pengguna Twitter, memperlihatkan kenderaan tersebut sedang parkir di kawasan larangan sehingga menghalang seorang orang kelainan upaya (OKU) yang ingin melalui laluan berkenaan.
“Macam mana la OKU nak lalu, kalau nak parkir berbumbung beli la rumah bawah yang mahal-mahal,” ciapnya.
Kemudian, selepas dua jam perkongsiannya menjadi tular di media sosial dan difahamkan ada pihak telah membuat aduan mengenai perkara tersebut, dia sekali lagi memuat naik ciapan terbaharu memaklumkan bahawa pihak penguat kuasa telah datang bagi mengambil tindakan kepada pemilik kenderaan itu.
“Nah mendapat penguat kuasa dah datang buat kerja, mantap,” katanya.
Menjengah ke ruangan komen, ada pengguna lain turut memeriksa nombor pendaftaran kenderaan tersebut bagi mengetahui pemilik sebenarnya.

Hasil daripada pencarian yang dilakukan, kenderaan tersebut ternyata mempunyai tunggakan saman sebanyak RM2,400.
“Terdapat 10 saman berjumlah RM2,400 sehingga 4 Mac 2022.
“Siapa kenal pemilik Triton ini pesan pada dia selesaikan saman tertunggak dan pesan juga untuk jumpa mak cik berkerusi roda itu dan minta maaf sebab parkir kereta macam itu,” ujar Amirul Aiman Hamsuddin.
Selain itu, seorang pengguna lain turut meluahkan rasa tidak puas hati dengan tindakan individu tersebut yang dianggap tidak berakal.
“Apa jenis manusia la, siapa ajar parkir kenderaan di laluan pejalan kaki, ini belajar kelas memandu atau tidak,” komen Rahim Mahmud. – KOSMO! ONLINE


Cuaca buruk di beberapa negeri malam ini
Oleh FITRI HAZIM

4 Mac 2022, 6:52 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir beserta hujan lebat di negeri Perak, Pahang, Selangor, Kuala Lumpur, Putrajaya, Negeri Sembilan, Melaka, Sarawak dan Sabah yang dijangka berlaku sehingga pukul 9 malam hari ini.
MetMalaysia dalam kenyataan di Facebooknya berkata, penduduk di seluruh kawasan terlibat dinasihatkan untuk terus berhati-hati dan mengambil langkah berjaga-jaga ekoran amaran ribut petir pada malam ini.
“Di Perak kawasan yang terlibat ialah Kerian, Larut, Matang dan Selama, Manjung, Perak Tengah, Bagan Datuk, Hilir Perak, Batang Padang dan Mualim manakala di Pahang kawasan yang dijangka terlibat ialah Bentong dan Raub,” katanya di sini hari ini.
Tambahnya, kesemua kawasan di Selangor, Wilayah Persekutuan Kuala Lumpur, Putrajaya, Negeri Sembilan dan Melaka bakal berdepan dengan cuaca buruk malam ini.
Manakala bagi Sarawak kawasan terlibat ialah Kuching, Serian, Samarahan, Sri Aman, Betong, Sarikei, Sibu, Mukah, Kapit (Song dan Kapit), Bintulu, Miri (Miri dan Marudi) dan Limbang (Limbang).
“Di Sabah, cuaca buruk tertumpu di kawasan Sandakan (Beluran),” ujarnya.

Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


Gadis 13 tahun diculik selepas berkenalan dengan lelaki menerusi aplikasi permainan video
Oleh KOSMO!

4 Mac 2022, 7:00 pm
TOPEKA, KANSAS – Seorang gadis di Amerika Syarikat (AS) yang berusia 13 tahun selamat pulang ke rumahnya selepas diculik oleh lelaki yang dikenali melalui aplikasi permainan video kanak-kanak Roblox, lapor Badan Penyiaran British (BBC).
Polis menahan Howard Graham selepas suspek didapati menghasut gadis itu untuk meninggalkan rumahnya di negeri Kansas walaupun mereka hanya bercakap dalam aplikasi itu selama dua hari.
Lelaki berusia 33 tahun itu didakwa atas tuduhan pemerdagangan seks, penculikan dan rogol.
Aplikasi Roblox membenarkan pemainnya bermain dengan rakan atau orang yang tidak dikenali. Dengan kira-kira 150 juta pengguna bulanan, ia menjadi salah satu permainan kanak-kanak paling popular  di dunia.
Menurut ketua polis tempatan, John Ivey pada satu sidang akhbar, Graham dan gadis itu berkenalan menerusi aplikasi berkenaan pada 18 Februari lalu.
Polis  berkata, gadis itu menyelinap keluar dari rumahnya di bandar Topeka dua hari kemudian. Dia dijemput oleh Graham dan dibawa ke rumah lelaki tersebut di daerah Clayton, Georgia sejauh 1,448.4 kilometer.

Beberapa hari berikutnya, mangsa mengalami serangan seksual beberapa kali.
Polis berkata, gadis itu mengirim mesej kepada ibunya melalui Roblox dengan menghantar alamat sebuah kedai tempat dia dibawa. Graham kemudian ditangkap oleh polis pada 1 Mac lalu.
Polis masih menggeledah barang-barang kepunyaan Graham untuk mengenal pasti sama ada suspek menyasarkan kanak-kanak lain atau tidak. – Agensi


Tiga lagi perlawanan terpaksa ditunda
Oleh MOHD. FITRIE MUHAMAD

4 Mac 2022, 7:15 pm
PETALING JAYA – Tiga lagi perlawanan pada minggu pertama Liga Malaysia (Liga M) terpaksa ditunda ke satu tarikh yang akan ditentukan kemudian selepas dihimpit dengan masalah jangkitan Covid-19.
Dua lagi perlawanan pertama Liga Premier yang membabitkan aksi antara Terengganu II dan UiTM serta Perak melawan Kelantan United yang dijadualkan berlangsung esok terpaksa ditunda.
Ketua Pegawai Eksekutif Liga Bolasepak Malaysia (MFL), Stuart Ramalingam berkata, satu lagi perlawanan adalah membabitkan aksi Liga Super antara Sri Pahang dan Terengganu, juga dijadualkan berlangsung esok di Stadium Darul Makmur.
“Minggu ini kita ada satu aksi Liga Super dan empat perlawanan Liga Premier terpaksa ditangguhkan. Dengan lima penangguhan di minggu pertama ini, kita akan pastikan persediaan sekreteriat MFL untuk melaksanakan pindaan bagi memastikan setiap perlawanan mempunyai tempoh rehat yang cukup.
“Ianya bukan senang tetapi perkara ini nyata tidak boleh dipertikaikan dan pihak sekreteriat memang sudah bersedia,” katanya menerusi satu kenyataan.
Seramai 20 pemain dan pegawai Sri Pahang telah dijangkiti Covid-19 manakala 12 pemain UiTM disahkan positif dan baki pemain lain berstatus kontak rapat bergejala.

Satu lagi pasukan dari Liga Premier, Perak mengesahkan enam pemainnya turut dijangkiti Covid-19 dan 14 pemain lain berstatus kontak rapat bergejala.
Sebelum ini, MFL sudah pun mengesahkan dua aksi Liga Premier, Selangor II menentang skuad Projek FAM-MSN dan PDRM bertemu Kuching City ditunda, juga disebabkan masalah jangkitan Covid-19. – KOSMO! ONLINE


Malaysia bakal laksana VTL udara dengan Thailand, Kemboja
Oleh KHAIRUL MOHD. ALI

4 Mac 2022, 8:04 pm
ISKANDAR PUTERI – Menteri Pengangkutan, Datuk Seri Dr. Wee Ka Siong memaklumkan kerajaan sedang melakukan persiapan untuk melaksana inisiatif Perjalanan Lengkap Vaksin (VTL) udara dengan dua negara iaitu Thailand dan Kemboja.
Ka Siong memberitahu, perkara itu sedang dibincangkan khususnya selepas kunjungan Perdana Menteri, Datuk Seri Ismail Sabri Yaakob ke Thailand dan Kemboja, baru-baru ini.
Menurutnya, pelaksanaan VTL itu dijangka akan dapat dimulakan seawalnya pertengahan Mac ini.
“Selaku Menteri Pengangkutan, saya umumkan jemaah kabinet memang sudah membincangkan hasil lawatan Perdana Menteri ke dua-dua negara itu dan mereka sudah setuju untuk VTL dilaksanakan.
“Sekarang perbincangan sedang dibuat untuk menentukan penerbangan dan laluan mana yang akan digunakan untuk melaksana inisiatif berkenaan,” katanya dalam sidang akhbar yang diadakan selepas merasmikan Sekolah Jenis Kebangsaan Cina (SJKC) Cheah Fah di Sunway City, di sini hari ini.
Tambah beliau, pelaksanaan VTL udara dengan kedua-dua negara itu kelak akan mengguna pakai model yang sama melibatkan pelaksanaan VTL udara antara Singapura dan Kuala Lumpur sebelum ini.

“Kedua-dua negara itu juga sudah maklumkan mereka tidak akan laksanakan kuarantin, tetapi untuk kemasukan ke Malaysia kita akan mengguna pakai template yang sama dengan VTL bersama Singapura.
“Hari ini, pihak Singapura juga sudah mengeluarkan kenyataan bahawa mereka akan melaksanakan VTL udara antara Lapangan Terbang Antarabangsa Changi dan Lapangan Terbang Antarabangsa Pulau Pinang,” ujarnya.
Pada 25 Februari lalu, Perdana Menteri, Datuk Seri Ismail Sabri Yaakob memberitahu Malaysia bakal memulakan inisiatif VTL udara dengan Thailand dalam waktu terdekat ini ketika mengadakan kunjungan rasmi ke negara berkenaan. – KOSMO! ONLINE


Elak orang tengah, jual hasil pertanian kepada pihak berautoriti
Oleh ROSALWANI CHE SOH

4 Mac 2022, 8:26 pm
KOTA BHARU – Golongan petani disarankan agar menjual hasil pertanian mereka kepada pihak yang berautoriti selain tidak bergantung kepada orang tengah yang sentiasa mengambil kesempatan terhadap mereka.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, Pertubuhan Peladang Kawasan (PPK) merupakan agensi yang bertangungjawab memantau keadaan petani dan menyalurkan hasil tani mereka ke tempat yang betul.
“PPK bertindak sebagai agensi yang menyediakan perkhidmatan percuma dan tidak mengambil kesempatan terhadap petani. Kita tahu kebanyakan petani terdiri daripada penduduk kampung selain tidak mempunyai kemahiran untuk memasarkan hasil pertanian mereka.
“Sehubungan dengan itu, PPK akan membantu petani dengan memasarkan hasil pertanian ke tempat yang sewajarnya. Sebagai contoh, hasil pertanian mereka kini sudah dipasarkan di pusat beli-belah AEON Kota Bharu selain dijual pada harga yang berpatutan,” katanya.
Beliau berkata demikian pada sidang akhbar selepas merasmikan Program Jualan Terus Dari Ladang anjuran PPK Kelantan di pusat membeli belah AEON, Lembah Sireh di sini hari ini.
Mengulas lanjut, Nik Muhammad Zawawi memberitahu, pihaknya menyasarkan jualan sebanyak RM120,000 untuk produk pertanian dan usahawan industri kecil dan sederhana dalam tempoh lima hari program itu dijalankan di pusat beli-belah berkenaan.

Menurutnya, pihak kementerian berharap usaha itu dapat membantu petani supaya tidak bergantung kepada orang tengah yang hanya mengambil kesempatan terhadap golongan itu. – KOSMO! ONLINE


Bingung diberhenti mengejut, tak terima gaji sesen
Oleh MOHD. HAIKAL ISA

4 Mac 2022, 8:46 pm
PETALING JAYA – Dua anak seni berpengaruh, Dr. Ahmad Idham Ahmad Nazri dan Datuk Seri Eizlan Yusof keliru dan bingung apabila dilucutkan jawatan dalam Kementerian Luar secara mengejut.
Ahmad Idham dan Eizlan yang masing-masing sebelum ini diberi tanggungjawab sebagai Setiausaha Kebudayaan dan Perunding Kreatif kementerian berkenaan memaklumkan tidak diberikan penjelasan mengapa perkhidmatan ditamatkan dengan serta merta.
Bagaimanapun, mereka menerima surat penamatan kontrak pada Isnin lalu, walaupun kontrak sudah berakhir pada 23 Februari lalu dan kini berada dalam situasi terpinga-pinga dengan apa yang berlaku.
“Sebenarnya, ramai yang bertanya tentang isu penamatan jawatan tersebut termasuk rakan media. Bagaimana kami mahu jelaskan sedangkan sama ada saya mahupun Eizlan juga tidak dinyatakan punca penamatan daripada beliau (Saifuddin)?.
“Awalnya memang kami bercadang tak nak buat sebarang kenyataan dan hanya mahu berdiam diri demi menghormati keputusan. Pun begitu, apabila ramai mendesak untuk buat penjelasan, wajar kami bertindak bagi mengelak sebarang spekulasi lain timbul.
“Apa yang boleh kami nyatakan di sini, dalam surat, memang tidak dinyatakan sebab khidmat kami ditamatkan. Kami juga tidak pernah dipanggil atau menerima surat amaran jika melakukan kesalahan sepanjang bertugas,” ujar Ahmad Idham, 48.

Kedua-dua anak seni berkenaan ditemui pihak media secara virtual bagi memberi penjelasan isu penampatan jawatan masing-masing oleh menteri terlibat, Datuk Seri Saifuddin Abdullah.
Semalam, Saifuddin mengumumkan kontrak Ahmad Idham, Eizlan dan setiausaha sulitnya, Datuk Fizal Fauzi sudah ditamatkan.
Difahamkan, apa yang diputuskan secara mengejut berlaku dalam tempoh 24 jam, namun, Saifuddin tidak menyebut secara spesifik tarikh kontrak ditamatkan.
Baik Ahmad Idham mahupun Eizlan, mereka menghormati keputusan yang dibuat dan tidak berniat untuk memburukkan mana-mana pihak dengan melakukan memberi penjelasan kepada pihak media namun imej mereka perlu dibersihkan.
“Tiada niat nak panggil media buat penjelasan itu ini. Hal ini kerana, kami dah pun terima surat penamatan konrak lima hari lalu.
“Keputusan menteri kami hormat dan selama ini pun, kami mempunyai hubungan yang baik dengan Saifuddin dan banyak kejayaan dicipta bersamanya.
“Kami pun tertanya-tanya apa salah kami apabila terima surat penamatan kontrak dengan cara begitu tanpa ada tunjuk sebab dan sebagainya,” katanya.
Sehubungan itu, Ahmad Idham dan Eizlan menginginkan penjelasan sama ada daripada Saifuddin mahupun Kementerian Luar berkenaan kekeliruan yang berlaku.
“Mengeluarkan kenyataan tanpa menyatakan sebab, maka timbul spekulasi. Itu sangat berbahaya.
“Bukan sahaja reputasi kami akan terjejas bahkan reputasi beliau sebagai menteri. Beliau harus mempunyai alasan kukuh mengapa memberhentikan kami secara mengejut dengan cara begini.
“Kami mewakili industri kreatif negara. Kalau kami ada buat salah, sila jelaskan apa kesalahan yang telah dilakukan agar dapat kami perbaiki diri.
“Saya dan Eizlan tak kisah membuat permohonan maaf atau bertanggungjawab atas kesalahan dilakukan jika benar-benar bersalah,” kata Ahmad Idham lagi.
Sementara itu, Eizlan memaklumkan tidak pernah menerima sebarang gaji atau menggunakan wang kerajaan selama tempoh empat bulan berkhidmat dalam kementerian terbabit.
“Saya tak dibayar dan hanya bekerja sebagai sukarelawan. Malah, saya terpaksa menggunakan wang sendiri untuk berkhidmat.
“Elaun pun tiada. Satu sen tak dibayar tapi saya tetap buat kerja atas rasa tanggungjawab sebab nak lihat industri kita maju,” kata Eizlan.
Terdahulu, media melaporkan, Wisma Putra menggugurkan nama Ahmad Idham dan Eizlan daripada portfolio masing-masing selepas didakwa melobi untuk bertanding dalam Pilihan Raya Umum Ke-15 akan datang. – KOSMO! ONLINE


[VIDEO] Kesesakan sejauh 7 KM susulan treler terbakar
Oleh MUHD AFIQ AL-HAFIZ MAT YUSOF

4 Mac 2022, 6:59 pm
PETALING JAYA – Kesesakan sejauh hampir tujuh kilometer (KM) dilaporkan berlaku di KM 21.3, Lebuh Raya Baru Lembah Klang (NKVE) selepas sebuah treler terbakar sebentar tadi.
Dalam kejadian kira-kira pukul 4.16 petang tersebut, kesesakan dilaporkan berlaku dari arah Subang Jaya menghala ke Bukit Lanjan.
Komander Operasi dari Balai Bomba dan Penyelamat Damansara, Pegawai Bomba Kanan (PBK) II Mahadir Sakdon berkata, treler yang membawa muatan sos kicap berkenaan telah terbakar di Kilometer 21.3.
“Kebakaran tersebut telah menyebabkan bahagian kepala lori musnah seratus peratus manakala bahagian kargo musnah sebanyak 30 peratus.
“Pemandu sempat menyelamatkan diri dan tidak melibatkan mangsa lain,” katanya ketika dihubungi Kosmo! di sini sebentar tadi.
Mengulas lanjut, kebakaran juga telah berjaya dipadamkan sepenuhnya.

“Kebakaran ini juga telah menyebabkan kesesakan berlaku hampir sejauh tujuh kilometer berikutan kejadian berlaku di lorong tengah. Orang ramai dinasihatkan agar berhati-hati di jalan raya,” jelasnya. – KOSMO! ONLINE


Ramai penduduk Tumpat enggan vaksin Covid-19
Oleh ROHANA MOHD. NAWI

4 Mac 2022, 6:39 pm
TUMPAT – Ibu Pejabat Polis Kontinjen Kelantan menerima sebanyak 157 laporan membabitkan 441 individu yang dipercayai enggan menerima vaksin Covid-19 di negeri ini.
Timbalan Ketua Polis Kelantan, Datuk Muhamad Zaki Harun berkata, daripada jumlah itu, sebanyak 94 laporan dibuat sendiri oleh ibu bapa yang tidak mahu anak mereka disuntik vaksin manakala lima lagi laporan daripada penuntut institusi pengajian tinggi.
Menurutnya, berdasarkan laporan yang diterima, penduduk di daerah Tumpa paling ramai enggan divaksin diikuti Kota Bharu dan Pasir Mas.
“Ibu bapa memberi pelbagai alasan dengan kebanyakannya bimbang anak mereka akan menerima kesan sampingan selain merasakan tidak memerlukan suntikan itu.
“Bagi dos penggalak untuk warga emas, mereka memberi alasan sudah cukup dengan dua dos vaksin dan merasakan tidak perlu vaksin tambahan. Ada juga golongan itu memberi alasan takut mati jika disuntik dos penggalak,” katanya.
Beliau berkata demikian ketika ditemui pemberita selepas menyampaikan sumbangan 100 kotak makanan kurniaan Tengku Mahkota Kelantan, Dr. Tengku Muhammad Fa-iz Petra kepada penduduk di Kampung Simpangan di sini hari ini.

Mengulas berhubung perkembangan banjir, Muhamad Zaki berkata, Kelantan mencatatkan seramai lima orang mangsa yang lemas akibat bencana itu termasuk penemuan mayat seorang lelaki orang kelainan upaya di Pasir Mas semalam.
Tambahnya, tiada laporan diterima berkaitan kejadian pecah rumah dan kecurian di kawasan banjir kali ini. – KOSMO! ONLINE


Harith melawak kualiti lapangan terbang Malaysia, Singapura
Oleh MOHD. HAIKAL ISA

4 Mac 2022, 5:45 pm
PETALING JAYA – ‘Klip daripada persembahan komediri (stand up comedy), bukan tatacara parlimen.”
Demikian jawapan balas pelawak, Harith Iskander kepada Ketua Pengarah Jabatan Imigresen Malaysia, Datuk Seri Khairul Dzaimee Daud dalam Twitter.
Terdahulu, Harith atau nama sebenarnya, Harith Iskander Musa memuat naik sebuah klip video persembahan komediri dirinya berjenaka secara sinis mengenai perbezaan servis atau kualiti lapangan terbang di Malaysia dan Singapura.
Menerusi video yang dimuat naik, Harith, 56, berkata, lapangan terbang Singapura beroperasi penuh meskipun mempunyai 20 kaunter namun di Malaysia mempunyai bilangan kaunter yang sama namun hanya dua kaunter sahaja kebiasaannya beroperasi.
Menyedari muat naik video berkenaan berlegar dalam Twitter, Khairul Dzaimee menegur Harith menerusi satu ciapan ringkas berbunyi: “This is misleading, Harith (maklumat ini adalah salah, Harith).”
Dalam pada itu, netizen turut berbahagi pendapat mengenai isu yang dibincangkan. Ada yang bersetuju dengan pendapat Harith dan ada juga yang menyebelahi Khairul Dzaimee.

“Saya pernah berdepan pengalaman lebih buruk (berbanding Malaysia) di negara lain.
“Tak faham maksud komedi ke? Ini komedilah, bukan benda serius. Harith merupakan seorang pelawak. Orang Malaysia tahu apa itu gurauan dan sebaliknya,” demikian antara ciapan daripada bibir netizen menegakkan pegangan pendapat masing-masing.
Sekadar info, Singapura berada di belakang Malaysia dalam senarai ranking World’s Best Airport Immigration Service 2021.
Menerusi carta tersebut, Malaysia berada di posisi tempat keempat manakala Singapura menerusi lapangan terbang Singapore Changi Airport  sekadar menduduki tangga kelima. – KOSMO! ONLINE


Tentera Rusia tawan loji nuklear terbesar Eropah
Oleh KOSMO!

4 Mac 2022, 6:16 pm
KIEV, Ukraine – Tentera Rusia menawan loji nuklear terbesar Eropah hari ini selepas pertempuran dengan askar Ukraine menyebabkan fasiliti itu terbakar sekali gus mencetuskan kebimbangan kebocoran radioaktif.
Pihak berkuasa kawal selia nuklear Ukraine berkata, kebakaran telah dipadamkan dan tiada kebocoran radiasi dikesan setakat ini, manakala kakitangan loji janakuasa itu dibenarkan untuk terus bekerja di tapak tersebut.
“Loji Nuklear Zaporizhzhia telah ditawan oleh Tentera Persekutian Rusia,” kata Inspektorat Kawal Selia Nuklear Ukraine dalam satu kenyataan.
Terdahulu,pertempuran antara askar Ukraine dan  tentera Rusia yang mara ke bandar Zaporizhzhia mencetuskan kebakaran pada loji tersebut.
Stesen janakuasa itu terletak di tepi Sungai Dnipro, selatan Ukraine dan membekalkan satu perlima tenaga elektrik di  Ukraine.
Dalam perkembangan berkaitan, Presiden Ukraine, Volodymyr Zelenskyy menuduh Moscow menggunakan ‘keganasan nuklear’ dengan cuba mengulangi risiko bencana Chernobyl dan merayu pemimpin-pemimpin dunia supaya membantu Kiev.

“Tiada negara lain melainkan Rusia pernah membedil loji janakuasa nuklear,” katanya dalam satu mese video. – AFP


[VIDEO] Bomba selamatkan kanak-kanak terperangkap di luar tingkap
Oleh KHAIRULMIZAN YAHYA

4 Mac 2022, 5:29 pm
KUANTAN – Tindakan pantas bomba berjaya menyelamatkan seorang kanak-kanak berusia lapan tahun yang terperangkap di luar tingkap di tingkat tiga Apartmen Sutera Villa berhampiran Taman Pelindung Damai di sini hari ini.
Difahamkan dalam kejadian kira-kira pukul 10 pagi itu, mangsa yang berumur lapan tahun bertindak membuka jeriji tingkap dan memanjat tingkap bilik itu untuk keluar selepas bilik berkenaan terkunci.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba yang bergegas ke tempat kejadian dan mendapati kanak-kanak berkenaan berada di luar tingkap bertindak segera menyelamatkannya menggunakan tangga.
“Kanak-kanak berkenaan berjaya dibawa turun dalam keadaan selamat dan tiada kecederaan melibatkan mangsa.
“Kanak-kanak berkenaan telah diserahkan kepada ibunya dan berada dalam keadaan baik,” katanya di sini hari ini. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


PPj tidak lantik ejen bagi permohonan Residensi Prihatin Keluarga Malaysia
Oleh MOHD. HUSNI MOHD. NOOR

4 Mac 2022, 6:01 pm
PUTRAJAYA – Perbadanan Putrajaya (PPj) memaklumkan, pihaknya tidak pernah melantik mana-mana ejen atau individu bagi urusan permohonan Residensi Prihatin Keluarga Malaysia.
PPj menerusi kenyataan hari ini berkata, individu yang berminat untuk memiliki unit Residensi Prihatin Keluarga Malaysia, boleh membuat pendaftaran permohonan secara dalam talian.
“Permohonan boleh dibuat menerusi portal Residensi Prihatin di pautan https://residensiprihatin.kwp.gov.my,” kata kenyataan tersebut.
Jelasnya, segala butiran permohonan termasuk dokumen berkaitan hanya diserahkan dan dimuat naik menerusi portal berkenaan.
Tinjauan di portal berkenaan mendapati, beberapa projek perumahan kini dibuka untuk permohonan termasuk Residensi Prihatin Kenanga, Residensi Prihatin Melur dan Residensi Prihatin Cempaka yang bakal dibangunkan di Presint 19, di sini.
Selain itu, unit lain yang dibuka untuk permohonan termasuk Residensi Prihatin Cengkih (Presint 16), Residensi Prihatin Sentral (Presint 7) dan Residensi Prihatin Cemara (Presint 11).

Keseluruhan unit yang dibuka untuk pendaftaran adalah 6,534 unit dimana setiap unit ditawarkan pada harga RM200,000 dengan keluasan 750 kaki persegi.
Sebelum ini, tular di media sosial mengenai tawaran dan permohonan pendaftaran bagi rumah mampu milik dipercayai Residensi Prihatin oleh beberapa ejen hartanah.
Malah, perkara sama turut dikesan pada aplikasi Telegram menggunakan nama Rumah Prihatin Putrajaya 200K yang kini diikuti lebih 2,000 pengguna akaun.
Tinjauan pada akaun Telegram itu mendapati, ejen berkenaan turut meminta pemohon mengisi borang minat, menyediakan salinan MyKad dan draf bank sebanyak RM500.- KOSMO! ONLINE


PRN Johor: Dikompaun akibat ceramah atas pacuan empat roda
Oleh NUR NABILAH RAHMAT

4 Mac 2022, 6:14 pm
KLUANG – Tindakan sebuah parti politik yang melakukan ceramah di atas kenderaan pacuan empat roda di sekitar Bandar Seri Impian, di sini malam semalam mengundang padah apabila dikenakan kompaun.
Ketua Polis Daerah Kluang, Asisten Komisioner Low Hang Seng berkata, perbuatan itu didapati melanggar prosedur operasi standard (SOP) yang dikeluarkan oleh Majlis Keselamatan Negara (MKN).
Hang Seng berkata, kegiatan berkenaan dikesan polis melalui satu rakaman video berdurasi satu minit 26 saat yang memaparkan ceramah dilakukan di atas sebuah kenderaan pacuan empat roda di tapak peniaga pasar malam, di bandar berkenaan.
“Semalam kira-kira pukul 8.30 malam, pihak polis telah mengesan satu rakaman video berkenaan dan semakan mendapati kenderaan tersebut memiliki permit kelulusan untuk digunakan bagi kempen kenderaan bergerak di sekitar kawasan Bandar Seri Impian, Dewan Undangan Negeri (DUN) Mahkota dan Mengkibol semalam mulai pukul lapan hingga 10 malam.
“Berlaku pelanggaran syarat aktiviti dan protokol berkempen menggunakan kenderaan yang dipasang alat pembesar suara yang tidak dibenarkan melakukan ceramah dan berhenti di sepanjang laluan dalam menyampaikan ceramah.
“Kompaun telah dikeluarkan di bawah Peraturan 16, Peraturan Peraturan Pencegahan dan Pengawalan Penyakit Berjangkit 2021 atas kesalahan melanggar arahan dan SOP yang ditetapkan oleh MKN,” katanya dalam satu kenyataan di sini hari ini.

Beliau berkata, PDRM Kluang komited dalam mengambil tindakan tegas bagi memastikan segala SOP dipatuhi dan mana-mana pihak yang dikesan sengaja melanggarnya akan diambil tindakan tanpa kompromi.
“Sebarang aduan atau maklumat berkaitan isu-isu pilihanraya boleh disalurkan di mana-mana balai polis yang berhampiran atau menghubungi Ibu Pejabat Daerah Polis (IPD) Kluang melalui talian 077784222 atau 077784256,” katanya. – KOSMO! ONLINE


Lelaki dakwa lukisan anak patung konon ‘berpuaka’
Oleh KOSMO!

4 Mac 2022, 6:00 pm
WASHINGTON – Seorang pengumpul barangan aneh di Amerika Syarikat yang membayar AS$50 (RM209.25) untuk sekeping lukisan yang dibelinya di sebuah pasar karat mendakwa bahawa karya seni itu ‘berpuaka’ dan menjadikan hidupnya menjadi lebih melarat, lapor laman web Oddity Central semalam.
Dan Smith (bukan nama sebenar) membeli lukisan menampilkan dua anak patung tidak bernama itu tanpa mengendahkan amaran bekas pemilik lukisan itu bahawa kononnya ia membawa nasib malang.
Smith menganggap amaran tersebut sebagai bonus kerana dia boleh mencuba sendiri sama ada kisah yang diceritakan itu ada asasnya atau karut semata-mata.
Sejak membeli lukisan itu, Smith berkata dia mula kurang tidur, rumahnya ‘diserang’ serangga dan hamster peliharaannya yang sihat ditemui mati. Kesakitan, kesunyian, kurang tidur dan kegelisahan mula muncul dalam hidupnya.
Dia yakin semuanya berpunca daripada lukisan itu. Smith kini melelong lukisan itu dalam aplikasi eBay pada harga yang sama dalam usaha mengembalikan kehidupan lamanya.
Smith berkata, dia boleh sahaja memusnahkan lukisan itu dengan membakarnya tetapi ia berisiko kerana dianggap terdedah kepada nasib malang yang lebih besar.

“Saya mulakan lelongan pada harga AS$50 (RM209.25). Itulah harga yang saya bayar ketika membelinya, Saya harap ia mampu menebus apa yang saya lalui selama ini. Tetapi sebelum kamu membida, kamu telah diberi amaran!’’ katanya. – Agensi


UMNO terbuka, lapang dada terima mereka yang ingin kembali kepada parti
Oleh MASTURAH SURADI

4 Mac 2022, 5:57 pm
MERSING – UMNO berlapang dada menerima mereka yang ingin kembali kepada parti itu atas dasar untuk bersama-sama perjuangan membela masyarakat Melayu.
Presiden UMNO, Datuk Seri Dr. Ahmad Zahid Hamidi berkata UMNO sebuah parti terbuka sekiranya tidak mahu menyertai UMNO, Barisan Nasional (BN) ada klausa untuk menerima mereka sebagai ahli langsung.
“Insya-Allah bukan dengan hanya ada peraturan dalam UMNO, UMNO lapang dada terima mereka kembali atas dasar perjuangan membela masyarakat Melayu.
“Terima kasih pada saudara Mazlan Bujang dan Laili Yusof. UMNO sebuah parti terbuka malah kalau tak nak terus masuk UMNO, dalam BN ada klausa untuk terima mereka sebagai ahli langsung. Ini dua pentas boleh gunakan,”katanya.
Beliau berkata demikian ketika berucap selepas Ketua Bahagian Parti Pribumi Bersatu Malaysia (Bersatu) Mersing, Laili Yusof mengumumkan keluar parti di Endau hari ini.
Pengumuman keluar parti dibuat pada majlis makan tengahari yang turut dihadiri mantan Perdana Menteri, Datuk Seri Najib Razak dan calon BN DUN Endau, Mohd. Youzaimi Yusof.

Ahmad Zahid berkata akan lebih ramai lagi mereka yang akan mengikut jejak Laili, bukan sahaja dari Mersing tetapi juga dari Kota Tinggi, Pengerang serta seluruh Johor.
Beliau juga mengingatkan kepada mereka yang mahu membuat keputusan itu agar tidak perlu tunggu sehingga 12 Februari.
Sementara itu, Najib berkata tindakan Laili mengumumkan keluar dari parti Bersatu merupakan satu gambaran amat memberangsangkan buat UMNO.
“Sebagai manusia biasa kita tidak sunyi dari kekhilafan dan kesilapan. Kita sebagai manusia mesti ada sifat kemaafan sesama insan.
“Saya dan rakan-rakan dalam BN kita terima sesiapa yang ingin kenbali ke landasan perjuangan bersama kita. Saya harap ini akan memberi satu isyarat yang jelas kepada yang lain,” katanya.- KOSMO! ONLINE


Pesawat terbesar dunia yang musnah di Ukraine tidak dapat dibaiki
Oleh Kosmo

4 Mac 2022, 5:54 pm
KIEV – Satu video rakaman siaran berita mengesahkan bahawa pesawat terbesar di dunia yang musnah dalam pertempuran antara tentera Rusia dengan Ukraine mengalami kerosakan teruk sehingga tidak dapat dibaiki lagi, lapor laman Air Live hari ini.
Rakaman laporan berita sebuah stesen penyiaran tempatan Ukraine di Lapangan Terbang Gostomel, utara Kiev itu memaparkan pesawat Antonov An-225 Mriya musnah teruk ketika pertempuran dengan tentera Rusia untuk menguasai lokasi tersebut.
Mriya mempunyai panjang 84 meter dan boleh mengangkut kargo mencecah berat 250 tan pada kelajuan 850 kilometer sejam.
Menteri Luar Ukraine, Dmytro Kuleba sebelum ini menuduh tentera Rusia memusnahkan pesawat tersebut.
Bagaimanapun, menurut Air Live, tentera Ukraine berkemungkinan menembak Mriya secara tidak sengaja ketika menyasarkan trak Rusia. – AGENSI


Beli kerusi dapat kulit ular ‘percuma’
Oleh NIA AMIRA NAJWA AZMI

4 Mac 2022, 6:05 pm
PETALING JAYA – Seorang wanita terperanjat apabila menemui ‘hadiah percuma’ berupa kulit ular di dalam barangan yang dibelinya secara dalam talian.
Menerusi video berdurasi 15 saat yang dikongsikan di aplikasi TikTok, @cikeykin27 itu menunjukkan wanita tersebut sedang membuka kotak berisi kerusi yang dibelinya, namun dia tiba-tiba terkejut apabila menjumpai kulit ular.
Seekor ular dipercayai telah memasuki kotak tersebut berdasarkan kesan lubang yang terdapat pada kotak tersebut.
“Saya ingatkan sampah, saya pun pegang untuk keluarkan. Namun rupa-rupanya sekali kulit ular. Boleh bayangkan tak kalau ular tersebut tidak keluar dari kotak,” kata wanita itu.
Susulan perkongsian itu, rata-rata orang ramai memberikan pelbagai reaksi selepas melihat video tersebut.
“Ya Allah, kenapa sampai dapat macam itu. Kalau saya yang kena memang terus menjerit,” ujar @sitizulaikha.

“Dapat hadiah percuma, kalau ada sakit jantung, memang terus ke alam sebelah,” kata @madiera.
“Allahuakbar, seramnya saya sampai terbayang ular itu ada di dalam kerusi yang awak beli,” jelas @NurAtirah. – KOSMO! ONLINE


‘Ingat dapat ubat batuk, sekali doktor bagi bunga cengkih’
Oleh KOSMO!

4 Mac 2022, 4:39 pm
PETALING JAYA – Seorang pemuda terkejut apabila diberikan satu peket kecil bunga cengkih oleh doktor di sebuah klinik selepas mendapatkan pemeriksaan kesihatan.
Menerusi pengkongsian @AkeemShryzal di laman Twitter, doktor tersebut sempat memesan kepadanya untuk membuat minuman panas dicampurkan bersama beberapa biji bunga cengkih bagi tujuan menghilangkan masalah batuk yang dihadapinya.
Katanya, beberapa jenis ubat lain juga diberikan oleh pihak klinik atas saranan doktor tersebut.
Sementara itu, dia sempat bertanyakan kepada doktor berkenaan mengenai petua orang dahulu yang sering melarang memakan ais batu sekiranya mempunyai masalah batuk.
“Kau boleh makan apa sahaja, sementara boleh makan, tiada masalah,” balas doktor kepadanya.
Menurut pengguna tersebut, dia merasakan doktor yang memeriksanya itu adalah seorang yang sangat kelakar dan bersahaja.

“Dengan ini aku rasa, ini adalah doktor paling sempoi 2022, terima kasih doktor,” ciapnya.
Perkongsiannya itu turut menerima pelbagai reaksi daripada orang ramai dan rata-ratanya memuji tindakan doktor tersebut yang masih mementingkan cara tradisional dalam merawat penyakit.
“Bagus doktor ini, memang bunga cengkih sangat bagus untuk orang ada penyakit batuk, lagi-lagi musim Covid-19 ini,” ciap Azlina.
Sementara itu, seorang lagi pengguna berkongsi pengalamannya yang pernah minum air rendaman bunga cengkih ketika mengalami masalah kesihatan akibat dijangkiti Covid-19.
“Memang menjadi, mak aku sediakan makan dan minum aku masa kuarantin, dalam air kopi aku mak aku siap letak air rendaman bunga cengkih, tapi memang cepat lega sakit tekak aku dan senang nak bernafas waktu malam masa tidur,” ujar @lovenuyu. – KOSMO! ONLINE


Rindu Malaysia, Ramli Sarip pandang dari seberang tambak
Oleh HARYATI KARIM

4 Mac 2022, 4:40 pm
PETALING JAYA – Penyanyi terkenal Datuk Ramli Sarip mengakui beliau sanggup berjalan-jalan di lokasi berhampiran sempadan Singapura-Malaysia semata-mata
mahu melepaskan kerinduannya terhadap negara yang menjadi rumah keduanya tempatnya mencari rezekinya sejak berdekad lampau.
Ramli, 70, yang berasal dari Singapura sanggup berbuat demikian kerana pada peringkat awal pandemik Covid-19 pintu sempadan antara dua negara ditutup.
“Sepanjang terkurung di Singapura, saya sering teringat Malaysia yang sudah menjadi rumah kedua saya. Rasa tidak lengkap hari saya, jika tiga empat hari tidak berkunjung ke Johor Bahru.
“Jadi apabila terjadinya wabak Covid-19, saya tidak boleh ke Malaysia. Bagi melepaskan rindu, dua tiga kali saya bersama rakan berjalan-jalan sekitar Pengkalan Tentera Laut semata-mata mahu melihat seberang laut,” ujar Ramli yang ditemui dalam sesi temubual di Hotel DoubleTree, Kuala Lumpur semalam.
Tambah penyanyi yang turut digelar Papa Rock itu, biarpun boleh berhubung menerusi telefon dan teknologi bersama keluarga dan sahabat di Malaysia, namun perasaannya jauh berbeza daripada pertemuan secara fizikal.
“Saya sanggup duduk dan pandang ke arah Johor Bahru, ibarat kalau gunakan teropong nampaklah orang di seberang sana. Memang saya boleh hubungi mereka, tetapi jiwa dan rasa itu tidak sama.

“Jika difikirkan kembali memang kelakar. Ibarat bercinta dalam keadaan yang tidak menyeronokkan. Dekat tapi jauh, jauh tapi dekat, begitulah pandemik mengajar kita,” tuturnya lagi.
Justeru, penyanyi yang popular dengan lagu Kamelia itu seakan tidak percaya apabila beliau berjaya masuk ke Malaysia atas urusan kerja sekitar Disember lalu.
“Waktu itu memang sukar untuk masuk ke Malaysia, saya perlu menghantar pelbagai dokumen, tetapi berpuas hati kerana dapat mengadakan persembahan di sini,” kongsi Ramli.
Bercerita lanjut tentang pandemik Covid-19, Ramli yang telah berada di Malaysia sejak Khamis minggu lalu, mendedahkan beliau baru sembuh daripada jangkitan virus berkenaan dua minggu lalu.
Meskipun berusia 70 tahun, Ramli tidak gentar terhadap virus berkenaan, kerana telah lengkap vaksinasi termasuk dos penggalak sebanyak tiga kali.
“Alhamdulillah, saya tidak mengalami gejala yang teruk, hanya batuk dan selesema. Selepas itu, ada rasa sedikit penat.
“Saya tidak gentar kerana sudah terima hakikat kita perlu hidup dengan virus ini. Jika dijangkiti, rawatlah seperti demam atau selesema dan ikuti prosedur operasi standard (SOP) yang telah ditetapkan.
“Meskipun saya berusia 70 tahun, saya lihat ada orang berusia 40 tahun lagi teruk kondisinya daripada saya. Bagi saya nyawa berada di tangan Allah, jadi tidak perlu bimbang berlebihan,” ujar Ramli yang masih sihat dan tidak mempunyai sebarang penyakit kronik.
Sementara itu, kehadiran Ramli ke Malaysia kali ini adalah untuk mempromosikan album terbaharunya berjudul Rasa yang telah bertemu peminat sejak penghujung tahun lalu.
Album Rasa memuatkan 10 buah lagu iaitu, Srikandi Zaman, Surat Cinta Kuala Lumpur, Nyanyian Sejagat, Irama Kasih, Kekasihku, Cinta Disebalik Musim, Ronggeng Rakyat, Sentosa Di Kubah Hayat, Orang Tua Bersidi Sakti dan Ayah dan Ibu yang merupakan nyanyian asal Allahyarham Sudirman Haji Arshad. – KOSMO! ONLINE


Resipi Instagram inspirasi hidangan harian buat pengikut
4 Mac 2022, 5:07 pm
MEMASAK untuk keluarga di rumah merupakan suatu yang biasa dilaksanakan oleh seorang ibu.
Antara langkah mudah mencari idea adalah dengan mencari resepi secara dalam talian dan melalui perkongsian dari personaliti sosial media.
Mori Said, 55, atau nama sebenar Maori Mohd Said, sering menjadi penyelamat bagi ibu-ibu di rumah apabila tiada idea untuk memasak.
Sosial media, platform kongsi resipi
Sebagai seorang personaliti sosial media dan ‘self-taught chef’, beliau sering berkongsi pelbagai idea masakan yang mudah, menarik serta versatile kepada pengikutnya.
Perkongsian resipi yang menarik dan unik membuatkan Mori Said sentiasa menjadi rujukan ramai.

Sebagai seorang ibu, Mori Said amat mementingkan kesihatan dan kandungan nutrisi dalam setiap masakan dan amat penting untuk menyediakan makanan sihat yang berkhasiat bagi ahli keluarganya.
Pada Mori, makanan kegemaran yang sering menjadi permintaan anak-anak dan suami di rumah adalah Tomyum.
Kebiasaannya, Mori menggunakan mee kuning sebagai sumber karbohidrat utama ketika dimakan bersama Tomyum.
Menyedari hakikat, mee kuning yang digunakan adalah kurang sihat kerana kandungan sodium karbonat yang agak tinggi serta kandungan pewarna yang boleh memberi kesan buruk sekiranya diambil secara kerap.
Oleh itu, Mori Said mula menggunakan alternatif sumber karbohidrat yang lebih sihat iaitu penggunaan pasta.
Mori berpendapat, pemilihan pasta adalah lebih baik kerana bahan yang digunakan adalah bahan asas air dan tepung.
Beliau mula memilih pasta Balducci Angel Hair sebagai antara sumber karbohidrat utama yang dimakan bersama hidangan Tomyum.

Resipi Tomyum Angel Hair Balducci, yang sihat dan sedap dari Mori amat mudah diikuti, kerana resipi ini hanya menggunakan bahan-bahan yang tersedia di dapur.
Hidangan ini bukan sahaja berkhasiat malah ringkas dan mudah disediakan serta menjadi kegemaran ramai keluarga.
Bahan-bahan:
½ paket Balducci Angel Hair
5 ulas bawang putih
1 ½ sudu makan pes Tomyum
1 sudu kecil serai kisar
½ biji bawang holand
½ cawan bunga kobis
½ cawan lobak merah
1 pek putik jagung
2 ekor sotong
10 ekor udang saiz sederhana
15 lala (jika ada)
1 sudu makan sos ikan
1 biji limau nipis (ambil jusnya)
Sedikit garam jika perlu
Daun ketumbar
Mori Said mengesyorkan jenama dari Balducci buat ibu-ibu yang mencari makanan berasaskan pasta yang mudah dimasak, halal dan boleh didapati pada harga berpatutan.
Pasta dari Balducci boleh didapati dalam lima pilihan bentuk termasuk, Spaghetti, Spirali, Maccheroni, Fettuccine dan Angel Hair.
Balducci sangat sesuai buat seisi keluarga kerana ia tidak mengandungi bahan perisa atau pewarna tiruan.
Untuk maklumat lanjut, layari Balducci Pasta dan dapatkan pelbagai pilihan pasta Balducci menerusi kedai rasmi GBA atau GBA Official Store di Lazada dan Shopee sekarang.


KKM cadang ujian tambahan kes remaja mati mengejut
Oleh SITI A'ISYAH SUKAIMI

4 Mac 2022, 5:19 pm
PUTRAJAYA – Kementerian Kesihatan (KKM) bercadang untuk membuat beberapa ujian tambahan terhadap sampel tisu dalaman susulan kematian seorang remaja lelaki yang mungkin perlu dihantar ke luar negara untuk pengujian selanjutnya.
Menteri Kesihatan, Khairy Jamaluddin Abu Bakar berkata, beliau sendiri telah menyatakan komitmen untuk memastikan perkara tersebut disusuli dengan segera.
Katanya, pada hari ini beliau bersama Ketua Pengarah Kesihatan, Tan Sri Dr. Noor Hisham Abdullah dan Pakar Forensik Hospital Serdang, Dr. Emizam Mohamadon telah mengadakan perjumpaan bersama ibu bapa remaja tersebut.
“Perjumpaan telah diadakan bersama Naresh Kumar Lachmenou dan Vijayarani Govindan, iaitu bapa dan ibu kepada mendiang Revnesh Kumar, seorang remaja lelaki yang meninggal dunia secara mengejut di dalam komuniti pada 16 Januari.
“Dalam perjumpaan selama 30 minit di KKM, saya bersama Ketua Pengarah Kesihatan dan Dr. Emizam telah memberikan penerangan berhubung perkembangan terkini siasatan ke atas punca kematian mendiang dan juga perancangan serta komitmen KKM untuk mengenal pasti punca kematian,” katanya dalam kenyataan di sini hari ini.
Beliau berkata, hasil dapatan bedah siasat dan semua keputusan ujian yang telah dijalankan setakat ini, termasuk pemeriksaan histologi akan dibentang dan dibincangkan dalam kalangan pakar-pakar forensik dalam satu sesi peer-review pada 7 Mac untuk pengesahan.

“Laporan bedah siasat dan semua keputusan ujian yang dijalankan seterusnya akan turut diserahkan kepada ibu bapa mendiang selepas sesi peer-review tersebut.
“Kesemua perkara ini telah dimaklumkan kepada kedua ibu bapa mendiang dan mereka memahami penerangan yang diberikan serta bersetuju dengan langkah-langkah yang akan diambil bagi mengenal pasti punca kematian mendiang,” katanya.
Mengulas lanjut, Khairy Jamaluddin berkata, beliau dan seluruh warga kerja KKM ingin menzahirkan rasa simpati dan mengucapkan takziah kepada keluarga mendiang Revnesh Kumar atas pemergiannya.
“Perkembangan siasatan akan dimaklumkan dari semasa ke semasa dan saya memohon masyarakat untuk menghormati privasi dan perasaan keluarga
mendiang.
Pada masa sama, saya juga memohon masyarakat tidak menyebarkan maklumat palsu mengenai kes kematian ini,” katanya.
Terdahulu media melaporkan, remaja tersebut menerima suntikan vaksin Pfizer pertamanya pada 30 Disember di Klinik Kesihatan Presint 18, Putrajaya dan kemudian pada 16 Januari, dia tiba-tiba rebah dalam lif blok perumahannya sebelum dikejarkan ke Hospital Kajang seterusnya disahkan meninggal dunia. -KOSMO! ONLINE


Kerajaan luluskan projek MRT 3
Oleh EDDY AQMAL MOHAMED HAMIDI

4 Mac 2022, 5:04 pm
PUTRAJAYA – Kerajaan hari ini telah membuat keputusan untuk meluluskan pelaksanaan projek Mass Rapid Transit 3 (MRT 3) dan menambah baik projek Lebuh Raya Pan Borneo (LPB) Sabah-Sarawak.
Perdana Menteri, Datuk Seri Ismail Sabri Yaakob berkata, keputusan tersebut telah dipersetujui dalam Mesyuarat Jemaah Menteri yang bersidang hari ini.
“Projek MRT 3 akan melengkapkan infrastruktur pengangkutan awam sedia ada dengan menyediakan perkhidmatan yang bersepadu, mampu bayar dan lancar untuk Keluarga Malaysia,” katanya menerusi satu kenyataan hari ini.
Ismail Sabri berkata, Jemaah Menteri juga telah bersetuju untuk menambah baik pelaksanaan projek Lebuh Raya Pan Borneo (LPB) Sabah-Sarawak dengan meneruskan pelaksanaan 19 pakej kerja tambahan melibatkan jajaran sepanjang 367 kilometer (km).
“Fasa Pertama LPB Sabah sedang giat dilaksanakan dan melibatkan 15 pakej di mana kemajuan kerja setakat ini telah mencapai 52 peratus dan dijangka siap sepenuhnya menjelang Oktober 2024.
“Kemajuan fasa pertama LPB Sarawak pula telah mencapai 78 peratus melibatkan jajaran 786km dan bagi melengkapkannya kerajaan turut bersetuju untuk melaksanakan projek Sarawak-Sabah Link Road (SSLR) serta projek Lebuh Raya Trans Borneo (LTB),” katanya.

Dalam pada itu, Ismail Sabri turut memaklumkan bahawa kerajaan telah memutuskan untuk meningkatkan dan menyegerakan projek tebatan banjir dengan tambahan perbelanjaan sebanyak RM15 bilion untuk tempoh tahun 2023 sehingga 2030.
“Keutamaan projek-projek ini akan diberikan kepada kontraktor tempatan terutamanya Bumiputera bagi menjana peluang perniagaan serta peluang pekerjaan untuk Keluarga Malaysia,” jelas beliau.
Tambah beliau, pelaksanaan projek infrastruktur berimpak tinggi di Semenanjung, Sabah dan Sarawak merangkumi pembinaan rel bersepadu dan lebuh raya serta projek tebatan banjir akan memangkin pembangunan ekonomi serta menyumbang kepada daya saing negara dan kesejahteraan rakyat.
“Keputusan melaksanakan projek-projek tersebut mencerminkan keprihatinan kerajaan bagi menyediakan pelbagai peluang bagi Keluarga Malaysia dan mengukuhkan momentum pemulihan ekonomi negara,” ujarnya. – KOSMO! ONLINE


Hari Terbuka GLC 2022 tawar peluang kerjaya dan biasiswa
Oleh MOHD. HUSNI MOHD. NOOR

4 Mac 2022, 5:12 pm
PUTRAJAYA – Lepasan graduan dan individu yang berminat boleh merebut peluang kerjaya dalam sektor syarikat berkaitan kerajaan (GLC) dan syarikat pelaburan berkaitan kerajaan (GLIC) sempena Hari Terbuka GLC 2022 pada 11 hingga 13 Mac ini.
Menteri Kewangan, Tengku Datuk Seri Zafrul Tengku Abdul Aziz berkata, hari terbuka itu akan berlangsung di Pusat Konvensyen Kuala Lumpur (KLCC) dan bakal disertai 20 buah GLC dan GLIC terkemuka negara.
Beliau berkata, antaranya adalah Khazanah Nasional Bhd, Permodalan Nasional Bhd, Kumpulan Wang Simpanan Pekerja (KWSP), Kumpulan Wang Persaraan, Lembaga Tabung Haji, Lembaga Tabung Angkatan Tentera dan PETRONAS.
“Hari terbuka bertemakan Aspirasi Masyarakat Inspirasi Negara itu berpaksikan lima fokus utama iaitu Rakyat, Perniagaan, Ekonomi, Kesihatan Awam dan Agenda Bumiputera serta memberi peluang kepada rakyat mengetahui lebih lanjut tentang peranan dan sumbangan GLC dan GLIC di dalam pembangunan sosio-ekonomi Malaysia.
“Pada masa sama, pengunjung juga boleh mendapat maklumat lanjut mengenai peluang-peluang pekerjaan dan biasiswa yang ditawarkan oleh beberapa GLC dan GLIC,” katanya menerusi Laporan Kewangan Rakyat Ke-87, hari ini.
Katanya, sejak lebih setahun lalu, Kementerian Kewangan telah memulakan usaha penyelarasan fungsi-fungsi GLIC dan GLC bagi memastikan mereka terus mampu untuk mempercepatkan pemulihan dan pertumbuhan sosio-ekonomi Malaysia pasca-pandemik.

Dalam perkembangan lain, Tengku Zafrul berkata, beliau mahu pengusaha perusahaan mikro, kecil dan sederhana (PMKS) tempatan supaya merebut peluang Inisiatif SemarakNiaga yang dilancarkan pada 21 Februari lalu.
Menurutnya, menerusi inisiatif itu, kerajaan menyediakan peruntukan RM40 bilion bagi membantu PMKS bangkit semula selepas terkesan teruk dengan pandemik Covid-19.
Maklumat lanjut tentang bantuan yang boleh diperolehi menerusi insiatif Semarak Niaga, boleh layari https://budget.mof.gov.my/manfaat/semarakniaga.html. – KOSMO! ONLINE


Neelofa henti beri susu durian percuma elak langgar SOP
Oleh MOHD. HAIKAL ISA

4 Mac 2022, 4:59 pm
PETALING JAYA – Mengambil kira beberapa faktor, pemberian susu durian secara percuma jenama Nilofa yang bermula sejak 2 Mac lalu terpaksa dihentikan.
Pengasas jenama berkenaan yang juga merupakan selebriti popular, Neelofa atau nama sebenarnya, Noor Neelofa Mohd. Noor berkata, pemberian susu percuma terpaksa dihentikan atas sebab tidak dapat dielakkan.
“Kami akan umum tarikh dan tempat baharu pemberian susu durian percuma untuk semua orang secepat mungkin,” katanya menerusi Instastory.
Sementara itu, menerusi satu kenyataan yang dimuat naik dalam Instagram rasmi Nilofa, dua sebab dikenal pasti mengapa pemberian susu perisa berkenaan secara percuma dihentikan.
Pengambilan susu durian percuma Nilofa terpaksa dihentikan disebabkan beberapa faktor tidak dapat dielakkan.
“Dengan rendah diri, kami dari pihak Nilofa ingin memohon maaf atas penangguhan pengambilan susu durian percuma kerana beberapa sebab yang tidak dapat dielakkan.
“Pertamanya, keadaan lalu lintas yang tidak terkawal dan keduanya, demi tujuan memperkasakan lagi prosedur operasi standard (SOP) pengambilan susu,” tulis kenyataan tersebut.

Terdahulu, bermula 2 Mac lalu, Nilofa Group mengumumkan susu durian secara percuma buat semua orang yang boleh diambil di gudang mereka terletak di Jalan Sungai Puloh, Klang, Selangor.
Masih lagi dalam proses berpantang selepas melahirkan anak sulung, Muhammad Bilal pada 29 Januari, usaha murni memberikan susu durian percuma dipuji dan ramai mendoakan agar rezekinya berlipat ganda. – KOSMO! ONLINE


Gagal cuba seludup dadah dalam tisu basah
Oleh ASLIZA MUSA

4 Mac 2022, 4:31 pm
TELUK INTAN – Cubaan seorang wanita menyeludup dadah jenis heroin dalam bungkusan tisu basah untuk rakannya yang dirawat di Hospital Teluk Intan di sini gagal apabila bahan terlarang itu dikesan jururawat semalam.
Ketua Polis Daerah Hilir Perak, Asisten Komisioner Ahmad Adnan Basri berkata, pihaknya menerima aduan kes itu pukul 4.05 petang daripada jururawat yang memberitahu dia menemui dua peket plastik lut sinar berisi dadah dalam bungkusan tisu basah.
Katanya, tisu basah itu diterima bersama bungkusan plastik berisi biskut daripada pengawal keselamatan yang menerima kiriman berkenaan daripada seorang wanita bernama Ika.
“Ika menyerahkan bungkusan itu untuk diberikan kepada rakan lelakinya yang sedang dirawat di wad akibat cedera patah tulang belakang kerana terjatuh.
“Jururawat tersebut telah memeriksa bungkusan plastik itu dan menemui sebungkus biskut dan tisu basah. Dalam bungkusan tisu basah itu berisi dadah dipercayai heroin seberat 2.25 gram bersama pemetik api,” katanya dalam kenyataannya di sini hari ini.
Menurut beliau, siasatan mendapati, pesakit itu telah berada di wad hospital berkenaan selama dua minggu untuk menerima rawatan akibat kecederaan yang dialaminya.

Katanya, pesakit berusia 34 tahun itu bekerja sebagai buruh ladang sawit dari Ayer Hitam, Chui Chak dan dia telah menghubungi Ika untuk menghantar barang tersebut ke hospital bagi kegunaannya.
“Berdasarkan siasatan awal, Ika tinggal sekampung dengan pesakit dan wanita itu diminta mengambil barang (dadah) daripada seseorang dan menghantar terus kepada lelaki itu di Hospital Teluk Intan.
“Sehubungan itu, kita telah merampas dadah dianggarkan bernilai RM600 dan telefon bimbit pesakit untuk siasatan lanjut sekali gus mengesan Ika. Semakan mendapati lelaki itu mempunyai rekod lampau bersabit kes dadah,” katanya.
Tambah beliau, pemeriksaan dilakukan di rumah wanita itu dan mendapati tiada penghuni dipercayai telah melarikan diri.
“Tangkapan akan dilakukan ke atas pesakit terbabit sebaik sahaja dia selesai menerima rawatan dan siasatan dijalankan mengikut Seksyen 39A(1) Akta Dadah Berbahaya (ADB) 1952,” katanya. – KOSMO! ONLINE


Kenapalah tak percaya Allah Maha Baik – Elfira Loy
4 Mac 2022, 4:27 pm
PETALING JAYA – Impian Elfira Loy untuk menimang cahaya mata perempuan akhirnya termakbul selepas jantina bayi kedua yang sarat dikandungnya kini didedahkan dalam sebuah majlis ‘reveal gender’ baru-baru ini.
Dalam majlis yang dianjurkan rakan-rakan baik dan adiknya, Esliza Loy itu, Elfira menerima kejutan pendedahan jantina bayinya berupa belon dan kek berwarna merah jambu yang bermaksud perempuan.
Sebelum mengetahui jantina bayi keduanya, Elfira mengakui dia sangat berdebar andainya impian menimang cahaya mata perempuan masih tidak kesampaian.
Bagaimanapun, Elfira atau nama lengkapnya Nurul Elfira Loy Ahmad Sabri, 28, mengakui, dia sepatutnya reda dan menerima apa sahaja ketentuan Tuhan untuk jantina anak keduanya kali ini.
“Saya gementar dan tak bersedia. Saya tahu kena terima sahaja sama ada lelaki atau perempuan. Tapi dalam hati, saya tak boleh tipu.
“Saya berdoa untuk dapatkan anak perempuan. Masya-Allah, Allah sangat baik. Allah izinkan. Syukur, syukur alhamdulillah,” ujarnya dalam hantaran Instagram.

Tambah Elfira, dia sememangnya sudah lama menginginkan anak perempuan sejak mengandungkan putera sulungnya, Muhammad Rayyan Khalaf tiga tahun lalu.
“Kalau orang tanya, memang saya jawab tak kisah mana-mana jantina. Tapi saya tak boleh sorok daripada kawan-kawan rapat. Mereka mesti tahu saya nak anak perempuan.
“Sejak Rayyan lagi, saya doa zuriat saya perempuan tapi tak tahu Allah nak bagi bila. Jadi, dua tahun saya doa nak dapatkan anak perempuan.
“Kalau boleh, saya tak nak tahu jantina apa sampai anak ini keluar,” tulisnya dalam satu hantaran InstaStory berbeza.
Kongsi pelakon itu, biarpun pada awalnya dalam dilema, namun nasihat dan kata-kata daripada rakannya yang juga selebriti Sarancak membuatkan dia akhirnya reda untuk menerima apa pun yang diberikan Tuhan.
“Dialah yang buatkan saya macam percaya dengan apa yang Allah nak bagi. Dia kata, saya baik dan Allah mesti bagi saya anak perempuan.
“Sebenarnya menangis juga waktu itu. Sebab kenapalah saya macam tak percaya bahawa Allah Maha Baik. Kalau saya doa nak itu, mesti Allah akan bagi jika itu yang terbaik,” luahnya.
Terdahulu pada Oktober tahun lalu, Elfira mendedahkan berita gembira apabila hamil anak kedua hasil perkongsian hidup dengan suaminya, Faris Khairul Anuar.
Bagaimanapun ketika itu, dia tidak berkongsi usia kandungannya kepada umum.
Elfira dan Faris mendirikan rumah tangga pada 1 Januari 2019 dan dikurniakan putera sulung, Rayyan pada Oktober 2019. – KOSMO! ONLINE


Rusia beri amaran perisytiharan perang terhadap penggodam satelit
Oleh Kosmo

4 Mac 2022, 5:00 pm
MOSCOW – Ketua Agensi Angkasa Lepas Rusia (Roscosmos), Dmitry Rogozin, memberi amaran bahawa sebarang cubaan untuk menggodam satelit milik negara itu akan dianggap sebagai justifikasi untuk berperang, lapor laman berita Wion News semalam.Rusia
Sebelum ini, sebuah kumpulan penggodam yang menggelar diri mereka sebagai Anonymous mendakwa telah mematikan sistem agensi angkasa lepas Rusia.
Sebuah kumpulan gabungan dengan Anonymous yang dikenali sebagai Network Battalion 65 atau NB65  dipercayai telah menggodam agensi tersebut selepas mereka berkongsikan maklumat komputer pelayan Roscosmos di Twitter.
Sekiranya aktiviti godaman tersebut benar-benar berlaku, ia bermaksud Presiden Rusia, Vladimir Putin tidak dapat mengawal satelit-satelit intipan negara itu ketika peperangan berlangsung dengan Ukraine.
“Kumpulan penggodam NB65, yang bergabung dengan #Anonymous telah mematikan sistem Pusat Kawalan Agensi Angkasa Lepas Rusia Roscosmos. #Rusia sudah tidak dapat mengawal satelit-satelit intipan mereka,” demikian menurut kenyataan Anonymous TV pada Twitter.
Sementara itu, Rogozin menafikan laporan penggodaman tersebut dan memberi amaran terhadap tindakan itu selain menggelar Anonymous sebagai ‘penipu’.

“Mematikan satelit mana-mana negara merupakan tindakan ‘casus belli’, yang boleh membawa kepada peperangan,” kata Rogozin menurut laporan agensi berita Interfax.
Dalam pada itu, Rusia menggesa firma teknologi berpangkalan di Britain, OneWeb, untuk memberi jaminan bahawa satelitnya tidak akan digunakan untuk memerangi negara itu.
Tanpa jaminan tersebut, Rogozin berkata, Rusia akan membatalkan rancangan pelancaran 36 satelit OneWeb dari kosmodrom Baikonur, yang disewa negara itu dari Kazakhstan tanpa memberi pampasan kepada OneWeb. – AGENSI


Hujan berterusan di Terengganu, Pahang dan Johor
Oleh NOR AZIAH MAT NOH

4 Mac 2022, 3:50 pm
PETALING JAYA – Penduduk di tiga negeri Semenanjung dinasihatkan berwaspada susulan amaran ribut petir serta hujan lebat berterusan dijangka berlaku bermula hari ini sehingga esok.
Jabatan Meteorologi Malaysia (MetMalaysia) dalam satu kenyataan hari ini memaklumkan, amaran itu dikeluarkan bagi negeri Terengganu melibatkan daerah Kemaman serta Dungun.
“Selain itu, di Pahang pula membabitkan kawasan Kuantan, Pekan dan Rompin, manakala di Johor melibatkan daerah Mersing dan Kota Tinggi,” katanya dalam satu kenyataan hari ini.
Menurut MetMalaysia, keadaan hujan lebat serta ribut petir juga dijangka berlaku di Jelebu, Negeri Sembilan, Bentong serta Temerloh, Pahang sehingga pukul 5 petang hari ini.
Sementara itu, amaran yang sama turut dikeluarkan di Selangor yang dijangka tertumpu di sekitar Hulu Selangor, Gombak, Petaling dan Hulu Langat serta seluruh Kuala Lumpur.
“Negeri lain yang juga dijangka mengalami cuaca buruk termasuk Sarawak di Kuching, Serian, Samarahan, Sri Aman, Betong, Sarikei, Sibu, Mukah, Kapit (Song) dan Bintulu (Tatau).

“Sabah turut mengalami cuaca yang sama melibatkan Pedalaman (Beaufort), Pantai Barat, Tawau serta Lahad Datu, Sandakan di sekitar Telupid, Kinabatangan, Beluran dan Kota Marudu, Kudat sehingga 5 petang ini,” ujarnya. – KOSMO! ONLINE


Pengantin naik kren cetus kebimbangan ramai
Oleh NIA AMIRA NAJWA AZMI

4 Mac 2022, 3:57 pm
PETALING JAYA – Tindakan pasangan pengantin baharu merakam memori tersendiri dengan menaiki kren tanpa memakai peralatan keselamatan pada hari persandingan mereka baru-baru ini menimbulkan kebimbangan orang ramai mengenai tahap keselamatan diri.
Menerusi video berdurasi 5 minit yang dikongsikan di akaun Facebook, @Megat Mohd Aizat itu menunjukkan sepasang pengantin menaiki kren yang turut diletakkan mercun di bawahnya.
Susulan perkongsian itu, rata-rata orang ramai berpendapat, perbuatan yang dilakukan pengantin tersebut melanggar etika keselamatan kerana mereka dilihat tidak memakai peralatan keselamatan.
“Allahuakbar, tidak ada keselamatan ni. Bukan senang-senang guna kren macam ini. Takut saya tengok, habisla pemilik kren dengan operator kren,” ujar @AmzCampro.
“Budaya barat pun tidak buat macam ini, orang kita sahaja buat benda pelik,” kata @ZarimiRajab
“Kalau pilih naik belon udara panas, mesti berterbangan pulak pengantin, apa pun selamat pengantin baharu,” kata @AudreyAnatahasia.

Sehingga kini, perkongsian tersebut meraih 209,000 tontonan dan lebih 1,900 tanda suka di Facebook. – KOSMO!ONLINE


Banjir: Mangsa di Terengganu tinggal 1,840 orang
Oleh MOHD AZLI ADLAN

4 Mac 2022, 4:21 pm
KUALA TERENGGANU – Situasi banjir yang melanda Terengganu sejak seminggu lalu semakin memulih hari ini dengan hanya daerah Hulu Terengganu masih terjejas.
Jurucakap Sekretariat Jawatankuasa Pengurusan Bencana Negeri Terengganu berkata, mangsa yang masih ditempatkan di pusat pemindahan sementara (PPS) hanya tinggal 1,840 mangsa daripada 508 keluarga.
“Kesemua mangsa banjir itu berada di 11 PPS di seluruh Hulu Terengganu.
“Dalam pada itu, kesemua empat PPS di Dungun pula telah ditutup secara rasmi pada pukul 11 pagi tadi,” katanya di sini hari ini.
Jurucakap Sekretariat Jawatankuasa Pengurusan Bencana Negeri Terengganu berkata, seramai 308 mangsa daripada 72 keluarga berkenaan dibenarkan pulang ke rumah masing-masing selepas banjir surut sepenuhnya.
Banjir besar yang melanda Terengganu pada Jumaat lalu telah menjejaskan hampir 18,000 penduduk dari kesemua lapan daerah di negeri ini.

Kejadian aliran puing membawa sisa timbunan kayu mati, pokok dan sampah turut menjejaskan beberapa perkampungan di Hulu Terengganu. -KOSMO! ONLINE


Keperluan sekolah mampu milik di MR D.I.Y.
Oleh MUHAMMAD IKHWAN IDERIS

4 Mac 2022, 3:48 pm
PETALING JAYA – Sempena permulaan penggal persekolahan baharu pada 20 dan 21 Mac ini, peruncit perkakas rumah kegemaran rakyat Malaysia, MR D.I.Y. melaksanakan kempen Kembali ke Sekolah sehingga 22 Mac 2022.
Dengan pemberian diskaun sehingga 40 peratus untuk barangan kelengkapan sekolah, kempen tersebut bukan sahaja membolehkan ibu bapa dan para pendidik menikmati lebih nilai untuk wang mereka, malah memastikan para murid serta pelajar mendapat segala barangan persekolahan diperlukan.
Ketua Pemasaran Kumpulan MR D.I.Y., Alex Goh berkata, sebagai syarikat tempatan, pihaknya ingin terus melakukan yang terbaik demi kesejahteraan rakyat.
“Ini termasuklah memberi sokongan kepada para pelanggan kami dalam keadaan yang mencabar sekarang.
“Ketika ibu bapa risau untuk menghantar anak mereka kembali ke sekolah di tengah-tengah situasi pandemik dan bimbang tentang peningkatan kos, kami memutuskan untuk memulakan inisiatif kempen Kembali ke Sekolah ini,” katanya dalam satu kenyataan semalam.
Alex menambah, selain barangan seperti pelitup muka, stokin, kasut sekolah, bekas makanan dan set alat tulis, pihaknya turut melanjutkan penawaran ‘Always Low Prices’ untuk produk elektronik seperti fon telinga, mikrofon, pad tetikus serta kamera web.

“Kami sedar akan ada pelajar yang perlu belajar dari rumah sekiranya terdedah kepada virus atau ahli keluarga mereka dijangkiti dan penawaran ini diharapkan dapat membantu mereka meneruskan pembelajaran,” ujarnya. – KOSMO! ONLINE


Reen Rahim tunai umrah bersama ibu bapa
4 Mac 2022, 3:55 pm
PETALING JAYA – Sebulan sebelum menyambut kedatangan bulan Ramadan, pelakon Reen Rahim bersyukur kerana dapat menjejakkan kaki ke Tanah Suci bagi mengerjakan umrah.
Lebih manis, pemergian pelakon dengan nama sebenar Noreen Ashikin Abdul Rahim, 34, itu disertai oleh kedua orang tuanya.
Reen berkongsi perkara tersebut menerusi Instagram sambil meminta maaf atas segala salah silap dirinya dan keluarga.
“Di sini kami memohon maaf seikhlas hati atas semua kesalahan dan kesilapan sama ada secara sengaja atau tidak.
“Halalkan segala apa yang dimakan, diminum atau diambil,” tulisnya dalam hantaran Instagram.
Dalam pada itu, pelakon drama Pujaan Hati Kanda itu turut memohon doa agar dia dan kedua orang tuanya diberi kesihatan yang baik, selamat sampai ke destinasi serta dapat menunaikan ibadah umrah dengan sempurna.

“Semoga dilindungi Allah SWT di mana sahaja kami semua berada, sehinggalah selamat pulang nanti.
“Mohon Allah panjangkan umur kami dan semoga dapat umrah yang mabrur, amin,” katanya.
Perkongsian Reen dihujani komen dan doa-doa daripada rakan selebriti serta peminat yang mendoakan agar pelakon itu serta ibu bapanya mendapat umrah mabrur. – KOSMO! ONLINE


Klinik usahawan Azizan Osman bantu PMKS
Oleh ZULKIFLI MANZOR

4 Mac 2022, 4:07 pm
SHAH ALAM – Mampukah usahawan Perusahaan Mikro, Kecil dan Sederhana (PMKS) bertahan dalam keadaan yang serba mencabar ketika ini?
Persoalan itu akan dirungkai oleh Mentor Usahawan, Datuk Wira Dr. Azizan Osman dalam Siri Klinik Usahawan Bina Bisnes Berjaya selama tiga hari bermula pukul 3 petang ini.
Ketua Pegawai Perniagaan RichWorks International Sdn. Bhd. (RichWorks), Radz Mohd. berkata, Azizan antaranya akan memfokuskan tentang aspek penting dalam membina perniagaan yang berjaya.
“Bagaimana untuk berdepan cabaran semasa, soal penjenamaan dan pemasaran berkesan pada tahun ini. Persoalan penting ini bakal terjawab dan diperjelaskan.
“Program tersebut sememangnya dinanti-nantikan para peserta untuk mendapatkan panduan dan latihan kami yang berpengalaman dalam transformasikan sesebuah bisnes.
“Ilmu dan bimbingan disampaikan Azizan bersama RichWorks bukan sekadar teori, sebaliknya praktikal, malah terbukti berjaya,” katanya ketika dihubungi hari ini.

Mengulas lanjut, Radz berkata, PMKS berdepan dengan pelbagai cabaran serta ketidaktentuan pada tahun ini merupakan suatu realiti.
Bagaimanapun, katanya, hasil ilmu dan bimbingan mentor, usahawan dapat bertahan, malah berkembang dan ramai mencapai jualan lebih RM10 juta pada Januari hingga Februari lalu.
“Itulah bukti yang menunjukkan bahawa cabaran itu dapat diatasi bila ada ilmu dan tunjuk ajar daripada orang yang betul.
“Sejak hampir 14 tahun lalu, kepakaran RichWorks dalam transformasikan bisnes seseorang dari kosong atau sudah bertahun-tahun berniaga akhirnya mencapai jualan berjuta ringgit.
“Azizan yang sudah beratus, malah beribu bisnes dibimbing mempunyai ‘formula’ buat usahawan mampu bina bisnes berjaya,” katanya.
Sehubungan itu, beliau menyeru para usahawan untuk memberi peluang kepada diri mereka agar dapat bertahan dan berkembang dalam situasi mencabar ketika ini
“Jika anda terus lakukan perkara sama, tetapi mahukan hasil yang lebih baik boleh dikatakan mustahil,” ujarnya.
Beliau turut mengingatkan kepada 30,000 peserta Siri Klinik Usahawan Bina Bisnes Berjaya untuk menggunakan pautan Zoom yang dihantar kepada e-mel mereka.
Orang ramai yang mahu mendapatkan maklumat lanjut berhubung Siri Klinik Usahawan Bina Bisnes Berjaya boleh menghubungi pasukan RichWorks di talian 019-2442244. – KOSMO! ONLINE


Polis siasat sekiranya wujud elemen khianat
Oleh MUHD AFIQ AL-HAFIZ MAT YUSOF

4 Mac 2022, 3:10 pm
KUALA LUMPUR – Polis sedang mengenal pasti sekiranya terdapat elemen khianat dalam kejadian kebakaran membabitkan 48 buah motosikal dan empat buah kereta di Perumahan Rakyat (PPR) Intan Baiduri di sini awal pagi tadi.
Ketua Polis Daerah Sentul, Asisten Komisioner Beh Eng Lai berkata, kes diklasifikasikan di bawah Seksyen 435 Kanun Keseksaan bagi membolehkan kes disiasat sekiranya wujud elemen khianat dengan api dalam kejadian tersebut.
“Ibu Pejabat Polis Daerah (IPD) Sentul telah menerima panggilan berhubung kejadian pukul 4.21 pagi yang membabitkan kereta dan motosikal.
“Kebakaran telah berjaya dipadamkan sepenuhnya pada pukul 4.56 pagi. Polis dengan bantuan forensik bomba dari Balai Bomba dan Penyelamat Sri Rampai sedang menjalankan siasatan bagi mengenal pasti punca sebenar kebakaran tersebut,” katanya dalam kenyataan di sini hari ini.
Mengulas lanjut, kejadian kebakaran tersebut tidak melibatkan sebarang kecederaan dan kemalangan jiwa.
“Siasatan awal mendapati, kebakaran bermula dari sebuah motosikal yang diletakkan di pintu masuk utama di kawasan parkir motosikal di Blok C PPR berkenaan.

“Sebanyak 48 buah motosikal dan empat buah kereta telah musnah terbakar dengan anggaran kerugian hampir mencecah RM300,000,” jelasnya.
Orang ramai yang mempunyai sebarang maklumat berhubung kejadian diminta tampil memberi keterangan atau menghubungi Pegawai Penyiasat, Asisten Superintendan Baldev Singh di talian 012-4806062 atau bilik gerakan IPD Sentul di talian 03-40482206.
Terdahulu, Kosmo! Online melaporkan, sebanyak 50 buah motosikal dan empat buah kereta musnah dalam satu kebakaran di PPR Intan Baiduri di sini awal pagi tadi.- KOSMO! ONLINE